ΕΚΘΕΣΗ ΤΗΣ ΕΠΙΤΡΟΠΗΣ - Ευρωπαϊκό Ίδρυμα Επαγγελματικής Εκπαίδευσης : Ετήσια έκθεση 2002

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη

1.1. Ο ρόλος του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ)

1.2. Δομή του ΕΙΕΕ

1.3. Αξιολόγηση και διασφάλιση της ποιότητας του ΕΙΕΕ

1.4. Ανάπτυξη του ΕΙΕΕ

2. Δραστηριοτητες του ΕΙΕΕ το 2002

2.1. Περιοχή της Μεσογείου

2.1.1. Υποστήριξη στην Επιτροπή

2.1.2. Συλλογή και ανάλυση πληροφοριών

2.1.3. Αναπτυξιακές δραστηριότητες

2.2. Δυτικά Βαλκάνια

2.2.1. Υποστήριξη στην Επιτροπή

2.2.2. Συλλογή και ανάλυση πληροφοριών

2.2.3. Αναπτυξιακές δραστηριότητες

2.3. Ανατολική Ευρώπη & Κεντρική Ασία

2.3.1. Υποστήριξη στην Επιτροπή

2.3.2. Συλλογή και ανάλυση πληροφοριών

2.3.3. Αναπτυξιακές δραστηριότητες

2.4. Υποψήφιες χώρες

2.4.1. Υποστήριξη στην Επιτροπή

2.4.2. Συλλογή και ανάλυση πληροφοριών

2.4.3. Αναπτυξιακές δραστηριότητες

2.5. Τεχνική υποστήριξη στο πρόγραμμα Tempus

2.5.1. Επιλογή κοινών ευρωπαϊκών προγραμμάτων Tempus CARDS, Tacis και MEDA

2.5.2. Επιλογή ατομικών επιδοτήσεων κινητικότητας (ΑΕΚ) Tempus CARDS και Tacis

2.5.3. Παρακολούθηση

2.5.4. Ανάπτυξη συστημάτων πληροφορικής

2.5.5. Πληροφόρηση και δημοσιεύσεις

2.5.6. Ειδικές εκδηλώσεις

3. Συνεργασια με άλλους οργανισμους της ΕΕ

4. Δημοσιονομικη έκθεση

4.1. Πηγές χρηματοδότησης

4.2. Εκτέλεση του προϋπολογισμού

4.3. Προμήθειες

4.4. Δημοσιονομικό σύστημα και σύστημα διαχείρισης

5. Προσωπικο

5.1. Προσωπικό και οργανόγραμμα

5.1.1. Έκτακτοι υπάλληλοι

5.1.2. Πίνακας A: Αριθμός απασχολούμενων εκτάκτων υπαλλήλων την 31η Δεκεμβρίου 2002 (κατά κατηγορία και εθνικότητα)

5.1.3. Πίνακας B: Αλλαγές στο προσωπικό εκτάκτων υπαλλήλων κατά τη διάρκεια του 2002

5.1.4. Πίνακας Γ: Αριθμός και καθεστώς του λοιπού προσωπικού του ΕΙΕΕ στα τέλη του 2002

5.2. Πρωτοβουλίες σε θέματα προσωπικού

6. Διοικητικο συμβουλιο και συμβουλευτικο σωμα

6.1. Διοικητικό συμβούλιο

6.2. Συμβουλευτικό σώμα

6.2.1. Περιφερειακή ομάδα Ανατολικής Ευρώπης και Κεντρικής Ασίας (ΑΕΚΑ) 13-15 Ιουνίου - Κιργιζία

6.2.2. Περιφερειακή ομάδα Νοτιοανατολικής Ευρώπης - 20-21 Ιουνίου - Μαυροβούνιο

6.2.3. Περιφερειακή ομάδα υποψηφίων χωρών - 6-8 Οκτωβρίου, Βουλγαρία

ΠΑΡΑΡΤΗΜΑ 1: Πίνακας επιτευγμάτων σε επιχειρησιακό επίπεδο

ΠΑΡΑΡΤΗΜΑ 2: Πίνακας των πόρων του προϋπολογισμού και των πόρων εκτός προϋπολογισμού 2002

ΠΑΡΑΡΤΗΜΑ 3: Πίνακας συμβάσεων Phare και Tacis το 2002

ΠΑΡΑΡΤΗΜΑ 4: Πίνακας παροχής τεχνικής υποστήριξης στο πρόγραμμα Tempus 2002

ΠΑΡΑΡΤΗΜΑ 4A: Πίνακας επιδοτήσεων Tempus 2002

ΠΑΡΑΡΤΗΜΑ 5: Οργανόγραμμα ΕΙΕΕ - 31 Δεκεμβρίου 2002

ΠΑΡΑΡΤΗΜΑ 6: Μέλη του διοικητικού συμβουλίου του ΕΙΕΕ 2002

ΠΑΡΑΡΤΗΜΑ 7: Πίνακας εκδηλώσεων του ΕΙΕΕ το 2002

ΠΑΡΑΡΤΗΜΑ 8: Κατάλογος των δημοσιεύσεων του ΕΙΕΕ κατά το 2002

ΠΑΡΑΡΤΗΜΑ 9: Κατάλογος κωδικών χωρών

1. Εισαγωγη

1.1. Ο ρόλος του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ)

Σύμφωνα με την πολιτική και τις επιχειρησιακές προτεραιότητες της Ευρωπαϊκής Επιτροπής, το ΕΙΕΕ υποστηρίζει τη μεταρρύθμιση της επαγγελματικής εκπαίδευσης και κατάρτισης και της κατάρτισης στελεχών επιχειρήσεων σε περισσότερες από σαράντα χώρες και εδάφη εταίρους. Στο πλαίσιο αυτό παρέχει υπηρεσίες σε πέντε Γενικές Διευθύνσεις της Ευρωπαϊκής Επιτροπής (ΓΔ Εξωτερικές Σχέσεις, ΓΔ Διεύρυνση, ΓΔ Απασχόληση και Κοινωνικές Υποθέσεις, Γραφείο συνεργασίας EuropeAid, και ΓΔ Εκπαίδευση και Πολιτισμός, την επιβλέπουσα ΓΔ του ΕΙΕΕ). Υπηρεσίες παρέχονται επίσης στις αντιπροσωπείες της Ευρωπαϊκής Επιτροπής στις χώρες εταίρους και στην Ευρωπαϊκή Υπηρεσία Ανασυγκρότησης.

Το Ίδρυμα παρέχει υπηρεσίες σε τέσσερις κύριες γεωγραφικές ομάδες σε τρεις ηπείρους: στους εταίρους της Μεσογείου [1], στις χώρες των Δυτικών Βαλκανίων [2], στην Ανατολική Ευρώπη και την Κεντρική Ασία [3] και στις υποψήφιες χώρες / μελλοντικά κράτη μέλη [4].

[1] Μαρόκο, Αλγερία, Τυνησία, Αίγυπτος, Ιορδανία, Ισραήλ, Παλαιστινιακή Αρχή, Λίβανος, Συρία, Τουρκία, Κύπρος και Μάλτα. Οι τρεις τελευταίες χώρες είναι υποψήφιες για ένταξη στην Ευρωπαϊκή Ένωση, και επομένως καλύπτονται από τις δραστηριότητες του ΕΙΕΕ για τις υποψήφιες χώρες/μελλοντικά κράτη μέλη (βλ. 4 παρακάτω).

[2] Αλβανία, Βοσνία και Ερζεγοβίνη, Κροατία, Κοσσυφοπέδιο, Πρώην Γιουγκοσλαβική Δημοκρατία της Μακεδονίας, Μαυροβούνιο, Σερβία.

[3] Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Ρωσική Ομοσπονδία, Τατζικιστάν, Τουρκμενιστάν, Ουκρανία, Ουζμπεκιστάν και Μογγολία.

[4] Βουλγαρία, Τσεχική Δημοκρατία, Κύπρος, Εσθονία, Ουγγαρία, Λεττονία, Λιθουανία, Μάλτα, Πολωνία, Ρουμανία, Σλοβακική Δημοκρατία, Σλοβενία, Τουρκία.

Το ΕΙΕΕ είναι ένα κέντρο εμπειρογνωμοσύνης που συνδυάζει την αναλυτική γνώση των ειδικών πολιτικών και οικονομικών διαστάσεων κάθε περιφέρειας/χώρας, την ενδελεχή γνώση και εμπειρία σε θέματα επαγγελματικής κατάρτισης που συνδέονται με την αγορά εργασίας και την αποτελεσματική διαχείριση των κυριοτέρων ευρωπαϊκών προγραμμάτων. Συμμετέχει πλήρως στον κύκλο σχεδίων των ευρωπαϊκών προγραμμάτων Phare, CARDS, Tacis και MEDA. Ως κέντρο εμπειρογνωμοσύνης, ο ρόλος του ΕΙΕΕ είναι:

- να παρέχει εμπειρογνωμοσύνη, συμβουλές και πληροφόρηση σε θέματα κατάρτισης που σχετίζονται με την αγορά εργασίας.

- να παρέχει σε βάθος ανάλυση της κατάστασης στους τομείς της επαγγελματικής εκπαίδευσης και κατάρτισης και σε θέματα που συνδέονται με την απασχόληση.

- να διαδίδει τις πληροφορίες από τα κράτη μέλη σχετικά με τις βέλτιστες πρακτικές στην Ευρωπαϊκή Ένωση. και,

- να διευκολύνει τις επαφές μεταξύ των βασικών παραγόντων και να συνεργάζεται με άλλους χορηγούς.

Δεδομένων των σημαντικών διαφορών μεταξύ των τεσσάρων περιφερειών και των χωρών εταίρων, υπάρχουν φυσικά πολύ διαφορετικές ανάγκες και διατυπώνονται πολύ διαφορετικά αιτήματα. Γι' αυτό το λόγο, το ΕΙΕΕ δεν προσφέρει τυποποιημένα προϊόντα ή διαδικασίες αλλά υπηρεσίες προσαρμοσμένες στις ανάγκες κάθε εταίρου.

Όπου είναι δυνατόν, το ΕΙΕΕ εργάζεται σε επίπεδο φορέων με σκοπό να διασφαλίσει τη δέσμευση των υπουργείων και των κοινωνικών εταίρων στις χώρες εταίρους να επιφέρουν αλλαγές στην εθνική νομοθεσία, στα συστήματα και στις ρυθμίσεις. Με αυτόν τον τρόπο προσπαθεί να μεγιστοποιήσει την επιρροή του και να επιτύχει τα καλύτερα δυνατά αποτελέσματα από τις προσπάθειές του.

Το ΕΙΕΕ παρέχει επίσης τεχνική υποστήριξη στην Επιτροπή για το πρόγραμμα Tempus.

1.2. Δομή του ΕΙΕΕ

Το διοικητικό συμβούλιο του ΕΙΕΕ (βλ. κεφάλαιο 6), στο οποίο προεδρεύει ο Γενικός Διευθυντής της ΓΔ Εκπαίδευση και Πολιτισμός, αποτελείται από εκπροσώπους των κρατών μελών και της Ευρωπαϊκής Επιτροπής. Το διοικητικό συμβούλιο συνέρχεται για να συζητήσει και να εγκρίνει το ετήσιο πρόγραμμα εργασίας και τον προϋπολογισμό του ΕΙΕΕ. Επίσης, ζητείται από το διοικητικό συμβούλιο να εκφέρει γνώμη για ζητήματα σχετικά με τη στρατηγική κατεύθυνση και τη διαχείριση του ΕΙΕΕ.

Το διοικητικό συμβούλιο επικουρείται από το συμβουλευτικό σώμα, το οποίο αποτελείται από περισσότερους από 100 εμπειρογνώμονες σε θέματα επαγγελματικής κατάρτισης, οι οποίοι προέρχονται από τα κράτη μέλη, τις χώρες εταίρους, τους κοινωνικούς εταίρους και άλλους διεθνείς οργανισμούς. Ο κύριος ρόλος του σώματος αυτού είναι να παρέχει συμβουλές στο ΕΙΕΕ και στο διοικητικό του συμβούλιο σχετικά με την κατάρτιση του ετήσιου προγράμματος εργασίας του ΕΙΕΕ. Το συμβουλευτικό σώμα λειτουργεί επίσης ως δίκτυο ανταλλαγών, παρέχοντας τη δυνατότητα ανταλλαγής ορθών πρακτικών σε θέματα πολιτικών και μεταρρύθμισης της επαγγελματικής κατάρτισης μεταξύ των χωρών που βρίσκονται σε μεταβατικό στάδιο. Λεπτομέρειες σχετικά με το έργο του συμβουλευτικού σώματος παρουσιάζονται συνοπτικά στο κεφάλαιο 6.

Ο διευθυντής του ΕΙΕΕ αναφέρεται στο διοικητικό συμβούλιο και προεδρεύει του συμβουλευτικού σώματος. Το 2002 ο διευθυντής πλαισιωνόταν από προσωπικό 100 περίπου εκτάκτων υπαλλήλων για την εκτέλεση του προγράμματος εργασίας, βάσει του προϋπολογισμού του ΕΙΕΕ, ύψους 16,8 εκατ. ευρώ για το συγκεκριμένο έτος.

Το ΕΙΕΕ είναι οργανωμένο σε γεωγραφική βάση με τέσσερα τμήματα, τα οποία καλύπτουν τα μελλοντικά κράτη μέλη και τα Δυτικά Βαλκάνια, την Ανατολική Ευρώπη και την Κεντρική Ασία, καθώς και την περιοχή της Μεσογείου. Υπάρχει ένα ξεχωριστό τμήμα, το οποίο διαχειρίζεται την τεχνική υποστήριξη στο πρόγραμμα Tempus, την οποία παρέχει το ΕΙΕΕ για λογαριασμό της Επιτροπής. Στον τομέα της κατάρτισης στελεχών επιχειρήσεων, οι δραστηριότητες συντονίζονται από τη μονάδα κατάρτισης στελεχών επιχειρήσεων, η οποία συνεργάζεται με τα γεωγραφικά τμήματα. Τη λειτουργία του ΕΙΕΕ υποστηρίζει το Τμήμα Διοίκησης και Κεντρικών Υπηρεσιών, το οποίο παρέχει τεχνική και διοικητική υποστήριξη συνολικά στον οργανισμό.

1.3. Αξιολόγηση και διασφάλιση της ποιότητας του ΕΙΕΕ

Κατά τη διάρκεια του 2002 πραγματοποιήθηκαν ορισμένες εσωτερικές και εξωτερικές αναλύσεις των δυνατών σημείων, των αδυναμιών και των αναγκών ανάπτυξης του ΕΙΕΕ.

Όπως ορίζεται από τον κανονισμό (ΕΚ) 1572/98 του ΕΙΕΕ και με τη βοήθεια εξωτερικών εμπειρογνωμόνων, η Ευρωπαϊκή Επιτροπή ανέλαβε τη διεξαγωγή μίας τριετούς αξιολόγησης της αποτελεσματικότητας και της αποδοτικότητας του ΕΙΕΕ. Τον Μάιο του 2003, η Επιτροπή παρουσίασε τα αποτελέσματα της διαδικασίας αυτής σε μία ανακοίνωση προς το Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.

Με τη βοήθεια εξωτερικού επαγγελματία συμβούλου, το ΕΙΕΕ ξεκίνησε μία διαδικασία σχεδιασμού και διαχείρισης του συνεχιζόμενου μετασχηματισμού του από έναν οργανισμό που ασχολείται κατά κύριο λόγο με τη διαχείριση σχεδίων σε έναν οργανισμό εμπειρογνωμοσύνης, ο οποίος παρέχει συμβουλευτικές υπηρεσίες στην Ευρωπαϊκή Επιτροπή και στις διοικήσεις των χωρών εταίρων. Στο πλαίσιο αυτής της πρωτοβουλίας «διαχείρισης της αλλαγής» προέκυψε ένας αριθμός συστάσεων (βλ. 1.4 κατωτέρω), οι οποίες συμπεριελήφθησαν σε μία σειρά σχεδίων δράσης. Τα θέματα αυτά θα μεταφερθούν σε ένα σχέδιο δράσης του ΕΙΕΕ, το οποίο επίσης θα περιλαμβάνει συστάσεις από τη διαδικασία εξωτερικής αξιολόγησης που περιγράφηκε ανωτέρω. Οι επακόλουθες ενέργειες θα διαρκέσουν έως τα τέλη του 2003.

Το 2002 το ΕΙΕΕ δημοσίευσε, στο πλαίσιο της διαδικασίας «διαχείρισης της αλλαγής», τη «Στρατηγική 2002-2004» γύρω από την οποία πραγματοποιήθηκαν διαρθρωμένες συζητήσεις με όλα τα τμήματα και τις μονάδες σχετικά με το έγγραφο στρατηγικής. Στην πορεία προς τη βελτίωση της ποιότητας και της αποτελεσματικότητας εφαρμόστηκαν τα βασικά μέτρα που προσδιορίστηκαν από την ομάδα «διαχείρισης της αλλαγής» για την «Ποιότητα των υπηρεσιών».

1.4. Ανάπτυξη του ΕΙΕΕ

Τα πλαίσια μέσα στα οποία λειτουργεί το ΕΙΕΕ υφίστανται ταχύτατες αλλαγές όσον αφορά τόσο τον χαρακτήρα των υπηρεσιών που ζητεί η Ευρωπαϊκή Επιτροπή όσο και τις ανάγκες και τις προσδοκίες των χωρών εταίρων. Επιπλέον, κάποια πολύ σημαντικά ζητήματα που σχετίζονται με την επαγγελματική κατάρτιση και την κατάρτιση στελεχών επιχειρήσεων, καθώς και οι συνθήκες της αγοράς εργασίας και οι πολιτισμικοί παράγοντες εξακολουθούν να εξελίσσονται ταχύτατα, ιδιαίτερα στις οικονομίες που βρίσκονται σε μεταβατικό στάδιο.

Το ΕΙΕΕ γνωρίζει πολύ καλά ότι χρειάζεται να προλαμβάνει αυτές τις εξελίξεις, και το 2002 σημείωσε σημαντική πρόοδο στη διαδικασία αλλαγής που ξεκίνησε το 2001. Τα αποτελέσματα της πρωτοβουλίας αυτής θα διασφαλίσουν ότι οι δράσεις του ΕΙΕΕ ως κέντρου εμπειρογνωμοσύνης θα βασίζονται στις πιο πρόσφατες διαπιστώσεις σχετικά με τις επιπτώσεις των αλλαγών που διαμορφώνουν τη μεταρρύθμιση του συστήματος εκπαίδευσης και κατάρτισης, τόσο στην Ευρώπη όσο και στις χώρες εταίρους.

Αυτή η εντατική διαδικασία στο σύνολο του ΕΙΕΕ, η οποία πραγματοποιήθηκε με την υποστήριξη εξωτερικών συμβούλων, οδήγησε σε ορισμένα σημαντικά αποτελέσματα:

- μία στρατηγική του ΕΙΕΕ - ο ρόλος του ΕΙΕΕ και οι προτεραιότητες για την περίοδο 2003-2005.

- μία πλήρη στρατηγική ανθρώπινου δυναμικού για την υποστήριξη της στρατηγικής του ΕΙΕΕ.

- έναν «οδηγό» για την ανάπτυξη ποιοτικών υπηρεσιών με προσανατολισμό στον πελάτη.

- ένα προσχέδιο για μία νέα στρατηγική εξωτερικής επικοινωνίας και ένα σχέδιο δράσης για την ενίσχυση της προβολής του ΕΙΕΕ. και,

- μία στρατηγική και ένα σχέδιο δράσης για την ανάπτυξη, τη διαχείριση και την ανταλλαγή γνώσεων στο πλαίσιο του ΕΙΕΕ.

Τα αποτελέσματα της διαδικασίας αυτής δείχνουν την πορεία που πρέπει να ακολουθήσει το ΕΙΕΕ ώστε να ανταποκριθεί στον αυξανόμενο αριθμό αιτημάτων υποστήριξης από τις υπηρεσίες της Επιτροπής, ιδίως το EuropeAid, την Ευρωπαϊκή Υπηρεσία Ανασυγκρότησης (ΕΥΑ), τις αντιπροσωπείες στις χώρες εταίρους, καθώς και από τις ίδιες τις χώρες εταίρους.

Περαιτέρω, προκειμένου να διασφαλίσει ότι θα παραμείνει στην πρώτη γραμμή της παροχής υπηρεσιών προς τους προαναφερθέντες εταίρους, το ΕΙΕΕ όρισε τρεις βασικούς τομείς της διά βίου μάθησης για περαιτέρω ανάπτυξη:

- επαγγελματική κατάρτιση στο πλαίσιο της διά βίου μάθησης - ιδιαίτερα ο περαιτέρω ορισμός της έννοιας και οι δυσκολίες στην υλοποίηση σχεδίων δράσης στις αντίστοιχες χώρες/περιφέρειες.

- εκτίμηση και αξιολόγηση της προόδου στη μεταρρύθμιση των συστημάτων επαγγελματικής κατάρτισης - σχεδιασμός μεθοδολογίας και εργαλείων αξιολόγησης, μεταξύ των οποίων και η συγκριτική αξιολόγηση. και,

- ανάπτυξη της κατάρτισης και των δεξιοτήτων σε επίπεδο επιχειρήσεων, ιδίως σε σχέση με τις ΜΜΕ.

Πέραν των μέτρων αυτών, το ΕΙΕΕ εξακολούθησε να εδραιώνει την εμπειρογνωμοσύνη του σε άλλους σημαντικούς και βασικούς τομείς, μεταξύ των οποίων η κατάρτιση εκπαιδευτικών και εκπαιδευτών, τα προσόντα και τα πρότυπα και η αξιολόγηση της αγοράς εργασίας.

2. Δραστηριοτητες του ΕΙΕΕ το 2002

Σε αυτό το κεφάλαιο παρουσιάζονται συνοπτικά οι δραστηριότητες του ΕΙΕΕ που πραγματοποιήθηκαν κατά το 2002. Για λόγους συνέπειας με το πρόγραμμα εργασίας για το 2002, οι δραστηριότητες αυτές διακρίνονται σε τρεις κατηγορίες: υποστήριξη στην Επιτροπή, συλλογή και ανάλυση πληροφοριών και αναπτυξιακές δραστηριότητες. Στο παράρτημα Ι παρουσιάζονται συνοπτικά σε μορφή πίνακα οι δραστηριότητες αυτές ανά περιφέρεια.

2.1. Περιοχή της Μεσογείου

2.1.1. Υποστήριξη στην Επιτροπή

Το ΕΙΕΕ εξακολούθησε να αναπτύσσει μία σειρά υπηρεσιών για την υποστήριξη της Ευρωπαϊκής Επιτροπής στο πλαίσιο των κατευθύνσεων που ξεκίνησαν το 2001. Το EuropeAid είναι ο κύριος «πελάτης» των υπηρεσιών του ΕΙΕΕ τόσο για τις βραχυπρόθεσμες επιχειρησιακές του ανάγκες όσο και, το πιο σημαντικό, για την παροχή υλικού για την μεσοπρόθεσμη εξέταση των μελλοντικών προσανατολισμών της Ευρωπαϊκής Επιτροπής στον τομέα της επαγγελματικής κατάρτισης και των παρεμβάσεων για την αγορά εργασίας στις χώρες της Μεσογείου.

Η ΓΔ Εξωτερικές Σχέσεις ζητεί επίσης ορισμένες υπηρεσίες από το ΕΙΕΕ, ιδίως για την υποστήριξη του διαλόγου μεταξύ των συνδεδεμένων χωρών εταίρων της Μεσογείου και της Ευρωπαϊκής Επιτροπής. Επιπλέον, η ΓΔ Εκπαίδευση και Πολιτισμός ζήτησε τη βοήθεια του ΕΙΕΕ για την ανάπτυξη μιας πρωτοβουλίας με σκοπό την προώθηση κοινοτικών βέλτιστων πρακτικών στον τομέα της επαγγελματικής κατάρτισης (ειδικότερα με βάση το πρόγραμμα Leonardo da Vinci) στις χώρες εταίρους της Μεσογείου.

Τα κυριότερα επιτεύγματα του 2002 είναι:

- η εκπόνηση μίας αναλυτικής επισκόπησης της κατάστασης σχετικά με την επαγγελματική κατάρτιση και το σύστημα της αγοράς εργασίας ολοκληρώθηκε για το Μαρόκο και ξεκίνησε για την Τυνησία και την Αίγυπτο. Ιδιαίτερη προσοχή δίδεται στο ρόλο της επαγγελματικής κατάρτισης στο πλαίσιο ενεργών πολιτικών για την αγορά εργασίας.

- περαιτέρω ανάπτυξη της ικανότητας των χωρών εταίρων να σχεδιάζουν και να εφαρμόζουν μεταρρυθμίσεις στον τομέα της επαγγελματικής κατάρτισης, ιδίως μέσω της παροχής συνεχούς τεχνικής υποστήριξης για την ανάπτυξη ενός πιλοτικού προγράμματος μαθητείας στη Συρία, σύμφωνα με τη στρατηγική της αντιπροσωπείας της Ευρωπαϊκής Επιτροπής.

- το ΕΙΕΕ υπέβαλε στην Ευρωπαϊκή Επιτροπή προπαρασκευαστικές εκθέσεις και εκθέσεις σκοπιμότητας προκειμένου να τη βοηθήσει στον σχεδιασμό ενός σχεδίου μεταρρύθμισης της επαγγελματικής κατάρτισης στο Μαρόκο και την Αίγυπτο. Στη συνέχεια, οι αντίστοιχες αντιπροσωπείες της Ευρωπαϊκής Επιτροπής ζήτησαν από το ΕΙΕΕ να παράσχει υποστήριξη κατά τη φάση έναρξης των σχεδίων αυτών.

- το ΕΙΕΕ κλήθηκε να βοηθήσει την Ευρωπαϊκή Επιτροπή κατά την ανάπτυξη του πολιτικού διαλόγου μεταξύ της ΕΕ και των χωρών εταίρων, συμβάλλοντας στον σχεδιασμό ενός πλαισίου για διάλογο σε θέματα πολιτικής απασχόλησης. επίσης, κλήθηκε να παράσχει τεχνική υποστήριξη στο διάλογο μεταξύ της Ευρωπαϊκής Επιτροπής και της Τυνησίας σε θέματα κατάρτισης.

Στο πλαίσιο της δέσμευσής του να ενισχύσει το διάλογο μεταξύ της ΕΕ και των εταίρων της Μεσογείου και κατόπιν αιτήματος της ΓΔ Εκπαίδευση και Πολιτισμός, το ΕΙΕΕ συμπεριέλαβε, όπου έκρινε σκόπιμο, παραδείγματα βέλτιστων πρακτικών από το πρόγραμμα Leonardo da Vinci στις προαναφερθείσες δραστηριότητες.

2.1.2. Συλλογή και ανάλυση πληροφοριών

Ο γενικός στόχος της ανάπτυξης της λειτουργίας παρατηρητηρίου είναι να ενισχύσει τις ικανότητες των διαφόρων εταίρων της Μεσογείου, ιδίως μέσω της δικτύωσης υφιστάμενων εθνικών δομών. Η προσέγγιση αυτή επικυρώθηκε με τη διεξαγωγή μίας διαδικασίας επανεκτίμησης της κατάστασης των υφιστάμενων ικανοτήτων σε ολόκληρη την περιφέρεια, η οποία ολοκληρώθηκε κατά τη διάρκεια του 2002 στην περιοχή του Μαγκρέμπ και οδήγησε στην πιλοτική εφαρμογή δράσεων ανάπτυξης ικανοτήτων στην Αλγερία.

Παρόμοιες δράσεις ανάπτυξης ικανοτήτων, προσαρμοσμένες στο θεσμικό πλαίσιο κάθε χώρας, έχουν ξεκινήσει στην Ιορδανία και τη Συρία με καθεστώς παρατηρητή για τη Δυτική Όχθη/Γάζα και τον Λίβανο. Αυτή η πρώτη φάση, η οποία περιλαμβάνει δράσεις ευαισθητοποίησης και σύστασης εθνικών ειδικών ομάδων (task forces), θα οδηγήσει το 2003 στη λειτουργία ενός συντονισμένου δικτύου εθνικών φορέων, το οποίο θα μπορεί να εξυπηρετεί καλύτερα τις ανάγκες πληροφόρησης των αρμοδίων χάραξης πολιτικής σε εθνικό επίπεδο αλλά και της διεθνούς κοινότητας.

2.1.3. Αναπτυξιακές δραστηριότητες

Ενώ οι περισσότερες δραστηριότητες που διεξάγονται από το ΕΙΕΕ συμβάλλουν με αρκετούς τρόπους στην ενημέρωση του ΕΙΕΕ σχετικά με τις διάφορες διαστάσεις των διαδικασιών μεταρρύθμισης της επαγγελματικής κατάρτισης, αξίζει να σημειωθούν ορισμένες πρωτοβουλίες που αναλήφθηκαν κατά τη διάρκεια του 2002:

- ολοκλήρωση μίας περιφερειακής μελέτης σχετικά με τη διαθεσιμότητα εκπαιδευτικών και εκπαιδευτών στην περιοχή του Μαγκρέμπ και του Μασρέκ. Οι εκπαιδευτικοί και οι εκπαιδευτές αποτελούν βασικά στοιχεία για την αποτελεσματική εφαρμογή της μεταρρύθμισης του συστήματος επαγγελματικής κατάρτισης. Στην περιοχή της Μεσογείου, όπου οι δημογραφικές πιέσεις και οι περιορισμένοι χρηματοδοτικοί πόροι δημιουργούν άμεση ανησυχία, δεν υπήρχε μία ολοκληρωμένη προσέγγιση της διαχείρισης των εκπαιδευτικών και των εκπαιδευτών. Η μελέτη αυτή που δημοσιεύθηκε έχει ως στόχο να βελτιώσει τις διαθέσιμες γνώσεις σχετικά με τα θέματα αυτά και να αποτελέσει μία βάση για χάραξη πολιτικής και σχεδιασμό.

- ομοίως, η συνεχής κατάρτιση είναι η απάντηση στα ζητήματα της διαρκούς επαγγελματικής εκπαίδευσης και κατάρτισης (ΔΕΕΚ) στην περιοχή του Μαγκρέμπ. Οι χώρες της περιοχής, οι οποίες συνήθως βρίσκονται σε ένα πιο προχωρημένο στάδιο μεταρρύθμισης του συστήματος επαγγελματικής κατάρτισης/της αγοράς εργασίας, θα μπορούσαν να ωφεληθούν έχοντας μία πιο ολοκληρωμένη άποψη της διαφορετικής διάστασης που η ΔΕΕΚ μπορεί να προσδώσει στα συστήματά τους, όπως έχει αποδειχτεί στην Ευρωπαϊκή Ένωση τις τελευταίες δεκαετίες. Για να διευκολυνθεί η διαδικασία αυτή, εκπονήθηκε μία ειδική μελέτη σχετικά με την κατάσταση και τις δυνατότητες ανάπτυξης της επαγγελματικής κατάρτισης και της αγοράς εργασίας στο Μαρόκο, την Τυνησία και την Αλγερία.

- προκειμένου να ενισχυθεί η αποτελεσματική συνεργασία μεταξύ των χωρών της περιοχής της Μεσογείου, θα πρέπει να δοθεί ιδιαίτερη προσοχή στην ανάπτυξη βέλτιστων πρακτικών σε περιφερειακό επίπεδο: για παράδειγμα, παροχή ευκαιριών για διάλογο μεταξύ των χωρών του Μαγκρέμπ σχετικά με τις πολιτικές στον τομέα της διαρκούς επαγγελματικής κατάρτισης. επίσης, η Τυνησία φιλοξένησε μία επίσκεψη μελέτης μίας ομάδας Συρίων προκειμένου να ενημερωθούν σχετικά με τα συστήματα μαθητείας σε περιβάλλοντα της Μεσογείου. Κάτι παρόμοιο γίνεται για την ανάπτυξη της λειτουργίας του «παρατηρητηρίου» στην περιοχή του Μασρέκ, όπου η Ιορδανία αποτελεί εστιακό σημείο για τη Συρία, τη Δυτική Όχθη και τη Γάζα και τον Λίβανο.

Κατά τη διάρκεια του δευτέρου εξαμήνου του 2002, το ΕΙΕΕ συζήτησε με την Παγκόσμια Τράπεζα μία προτεινόμενη σειρά θεματικών μελετών, οι οποίες θα συμβάλουν στις συζητήσεις σχετικά με τη μεταρρύθμιση της επαγγελματικής κατάρτισης στις χώρες της περιοχής. Προσδιορίστηκαν τρία θέματα ιδιαίτερης σημασίας, τα οποία συχνά παραμελούνται:

- διοίκηση και χρηματοδότηση ιδρυμάτων κατάρτισης. ειδικότερα προώθηση ευέλικτης και αποκεντρωμένης διαχείρισης.

- ενίσχυση της συμμετοχής των κοινωνικών εταίρων στον σχεδιασμό, τη χρηματοδότηση και την παροχή κατάρτισης. και,

- ο ρόλος του άτυπου τομέα στην απόκτηση και ανάπτυξη δεξιοτήτων.

Στα τέλη του 2002 πραγματοποιήθηκε η επεξεργασία της ιδέας και αναπτύχθηκαν τα συμβατικά εργαλεία για την εκπόνηση εθνικών εκθέσεων το 2003, οι οποίες θα καλύπτουν πέντε χώρες στις περιοχές της Μεσογείου. Οι εργασίες αυτές εγκρίθηκαν από το διοικητικό συμβούλιο του ΕΙΕΕ στο πλαίσιο του προγράμματος εργασίας 2003.

2.2. Δυτικά Βαλκάνια

2.2.1. Υποστήριξη στην Επιτροπή

Η Ευρωπαϊκή Επιτροπή αύξησε σημαντικά τις επενδύσεις της για την ανάπτυξη ανθρώπινου δυναμικού στα Δυτικά Βαλκάνια κατά τη διάρκεια του 2002. Ως αποτέλεσμα, το ΕΙΕΕ αύξησε τη συμμετοχή του από 4 σε 15 σχέδια CARDS, γεγονός το οποίο οδήγησε σε σημαντική αύξηση του φόρτου εργασίας. Σε κάθε μία από τις χώρες των Δυτικών Βαλκανίων πραγματοποιείται τουλάχιστον ένα σχέδιο CARDS, στο οποίο συμμετέχει το ΕΙΕΕ στην προπαρασκευαστική φάση. Το ΕΙΕΕ έχει υποβάλει στην Επιτροπή τα δελτία σχεδίων και/ή τη συγγραφή υποχρεώσεων για τα εν λόγω σχέδια και έχει συμμετάσχει σε αρκετές αξιολογήσεις προσφορών. Στις χώρες όπου έχει ξεκινήσει η υλοποίηση των σχεδίων CARDS, όπως η Βοσνία και Ερζεγοβίνη και η ΠΓΔΜ, το ΕΙΕΕ παρέχει στους διαχειριστές έργου της Επιτροπής συμβουλές σχετικά με την ανάπτυξη του περιεχομένου του σχεδίου.

Στις 30 Ιανουαρίου 2002, το ΕΙΕΕ διοργάνωσε μία σύνοδο κατάρτισης για συναδέλφους στο EuropeAid με θέμα την ανάπτυξη ανθρώπινου δυναμικού σε σχέση με τον κύκλο σχεδίων. Επίσης, εστάλησαν σε ομολόγους στην Επιτροπή εκθέσεις προόδου σχετικά με τη μεταρρύθμιση της επαγγελματικής κατάρτισης και της αγοράς εργασίας.

2.2.2. Συλλογή και ανάλυση πληροφοριών

Χρησιμοποιώντας τα αποτελέσματα της εξωτερικής αξιολόγησης των παρατηρητηρίων του Phare, το ΕΙΕΕ προχώρησε στη χρηματοδότηση των παρατηρητηρίων σε βάση αποτελεσμάτων/προϊόντων. ένα από τα προϊόντα που ολοκληρώθηκε το 2002 ήταν η εθνική έκθεση για την επαγγελματική κατάρτιση. Μετά από συζητήσεις με τα παρατηρητήρια, αποφασίστηκε η καθιέρωση ενός συστήματος τριετών ολοκληρωμένων εθνικών εκθέσεων. κατά τη διάρκεια των υπολοίπων δύο ετών θα δοθεί έμφαση στην πρόοδο και στις εξελίξεις που έχουν σημειωθεί κατά τη διάρκεια του έτους. Όσον αφορά τη συλλογή βασικών δεικτών σχετικά με την επαγγελματική κατάρτιση στα Δυτικά Βαλκάνια, έχει σημειωθεί σημαντική πρόοδος, η οποία οδήγησε τον Οκτώβριο στην έκδοση «Key indicators on vocational education and training» (Βασικοί δείκτες για την επαγγελματική εκπαίδευση και κατάρτιση). Επιπλέον, συνάφθηκε μία συμφωνία με τα παρατηρητήρια για τη βελτίωση της σειράς των βασικών δεικτών που θα συγκεντρωθούν και θα αναλυθούν το 2003.

Το σερβικό παρατηρητήριο, το οποίο εγκαινιάστηκε το πρώτο εξάμηνο του 2002, είναι πλέον σε πλήρη λειτουργία. Έχει εκπονήσει αρκετές εκθέσεις, συμπεριλαμβανομένης μίας εκτεταμένης έκθεσης σχετικά με την επαγγελματική κατάρτιση στη Σερβία.

2.2.3. Αναπτυξιακές δραστηριότητες

Τον Φεβρουάριο του 2002, ξεκίνησε στη Λουμπλιάνα το σχέδιο επισκόπησης από ομοτίμους, μία ελαφρύτερη έκδοση των επισκοπήσεων του ΟΟΣΑ σχετικά με την εκπαίδευση. Σε στενή συνεργασία με τα Υπουργεία Εκπαίδευσης και Απασχόλησης, συμφωνήθηκε να δοθεί έμφαση στις διαδικασίες που αναφέρονται στην εφαρμογή πολιτικής, την αποκέντρωση και την απασχολησιμότητα. Πέντε ομάδες επισκόπησης από ομοτίμους της ΕΕ, καθώς και εμπειρογνώμονες από τα μελλοντικά κράτη μέλη και τις χώρες των Δυτικών Βαλκανίων επισκέφθηκαν την Αλβανία, την Κροατία, το Κοσσυφοπέδιο, το Μαυροβούνιο και τη Σερβία και συνέταξαν εκθέσεις σχετικά με την αξιολόγηση πρωτοβουλιών και συστάσεων σε θέματα πολιτικής για τη μεταρρύθμιση της επαγγελματικής κατάρτισης, οι οποίες απευθύνονται σε εθνικούς φορείς χάραξης πολιτικής. Στις αρχές του 2003 οι συστάσεις αυτές θα συζητηθούν στο πλαίσιο εθνικών εργαστηρίων, τα οποία θα οδηγήσουν στη σύνταξη των τελικών εκθέσεων. Το σχέδιο στοχεύει επίσης στην ανάπτυξη ικανοτήτων και στην ανταλλαγή εμπειριών, καθώς και στη συνεργασία μεταξύ εμπειρογνωμόνων, φορέων χάραξης πολιτικής και άλλων άμεσα ενδιαφερομένων στον τομέα της επαγγελματικής κατάρτισης. οι συστάσεις μπορούν να συμβάλουν σημαντικά στον κύκλο προγραμματισμού του προγράμματος CARDS.

Τον Μάρτιο του 2002 πραγματοποιήθηκε στη Σόφια μια πρώτη συνεδρίαση του δικτύου κατάρτισης εκπαιδευτικών και εκπαιδευτών (ΚΕΕ) στη Νοτιοανατολική Ευρώπη. Εκπρόσωποι από Υπουργεία Παιδείας, ινστιτούτα κατάρτισης εκπαιδευτικών και σχολεία από δέκα χώρες συμφώνησαν σχετικά με τον εξέχοντα ρόλο της μεταρρύθμισης της ΚΕΕ στην περιφέρεια αυτή για την ανάπτυξη του δικτύου ΚΕΕ και για την ανταλλαγή εμπειριών και ιδεών σχετικά με την ΚΕΕ. Στην ιστοθέση του ΕΙΕΕ έχει δημοσιευθεί μία σύνοψη ορθών πρακτικών στον τομέα της ΚΕΕ (Compendium of Good TTT Practice). Η δεύτερη συνεδρίαση του δικτύου θα πραγματοποιηθεί τον Φεβρουάριο του 2003 στο Ντουμπρόβνικ.

Στη Βοσνία και Ερζεγοβίνη ξεκίνησε η υλοποίηση ενός σχεδίου για την ανάπτυξη δεξιοτήτων σε ΜΜΕ, η οποία βασίζεται στη στενή συνεργασία που έχει ήδη καθιερωθεί με το υφιστάμενο σχέδιο οικονομικής αναζωογόνησης του προγράμματος CARDS. Στις εταιρείες που συμμετείχαν στο σχέδιο CARDS εξετάστηκαν τα θέματα της ανάπτυξης στελεχών επιχειρήσεων και της παροχής συμβουλευτικών υπηρεσιών. Άλλο ένα σχέδιο για τις ΜΜΕ υλοποιήθηκε στην Αλβανία με υποστήριξη από την ιταλική κυβέρνηση.

Ένα σχέδιο σχετικά με την κοινωνική εταιρική σχέση υλοποιήθηκε για λογαριασμό της Οικονομικής και Κοινωνικής Επιτροπής. Στο πλαίσιο διαφόρων εργαστηρίων και συνεδρίων ενισχύθηκε ο ρόλος των κοινωνικών εταίρων μέσω της παροχής κατάρτισης για την απόκτηση δεξιοτήτων διαλόγου και διαπραγματεύσεων σε διάφορα επίπεδα. Επιπλέον, μία εθνική έκθεση σχετικά με την κατάσταση του κοινωνικού διαλόγου σε εννέα χώρες αποτελεί τη βάση στοιχείων προερχόμενων από διάφορες χώρες, η οποία θα δημοσιευθεί στις αρχές του 2003.

2.3. Ανατολική Ευρώπη & Κεντρική Ασία

2.3.1. Υποστήριξη στην Επιτροπή

Κατά τη διάρκεια του 2002, κατόπιν αιτήματος του Γραφείου Συνεργασίας EuropeAid, της ΓΔ Εξωτερικές Σχέσεις και των αντιπροσωπειών, το ΕΙΕΕ παρείχε υποστήριξη σε διάφορα στάδια του κύκλου προγραμματισμού της Επιτροπής στην περιφέρεια που καλύπτει το πρόγραμμα Tacis. Η υποστήριξη αυτή περιελάμβανε: συμβολή σε εθνικά ενδεικτικά προγράμματα και προγράμματα δράσης (στη Ρωσική Ομοσπονδία, την Ουκρανία και την Κεντρική Ασία), συμμετοχή σε αποστολές αξιολόγησης σχεδίων (στην Αρμενία), κατάρτιση δελτίων σχεδίων και τευχών συγγραφής υποχρεώσεων (στην Αρμενία, τη Ρωσική Ομοσπονδία, την Ουκρανία και όλες τις χώρες της Κεντρικής Ασίας) και συμμετοχή στην αξιολόγηση προσφορών (στη Ρωσική Ομοσπονδία).

Επιπλέον, η αντιπροσωπεία της Ευρωπαϊκής Επιτροπής στη Μόσχα ζήτησε από το ΕΙΕΕ να συμβάλει στην παρακολούθηση του περιεχομένου του σχεδίου Delphi II. Η αύξηση των αιτημάτων αυτών το 2002, επίσης ως αποτέλεσμα συμφωνίας σχετικά με ένα περιφερειακό πλαίσιο που οριοθετεί την υποστήριξη του ΕΙΕΕ προς την Επιτροπή για αυτή την περιφέρεια, αναμένεται ότι θα έχει σημαντικό αντίκτυπο στον φόρτο εργασίας του τμήματος το 2003.

2.3.2. Συλλογή και ανάλυση πληροφοριών

Το δίκτυο εθνικών παρατηρητηρίων, τα οποία έχουν συσταθεί σε κάθε μία από τις χώρες της περιφέρειας της Ανατολικής Ευρώπης & Κεντρικής Ασίας, αποτελεί την κύρια πηγή ενημερωμένων πληροφοριών για το ΕΙΕΕ και παρέχει βασικούς δείκτες και αναλύσεις τάσεων και εξελίξεων, ενώ παράλληλα διαδίδει διεθνείς βέλτιστες πρακτικές στην περιφέρεια. Μετά από την εξωτερική αξιολόγηση που ολοκληρώθηκε στα τέλη του 2001, το ΕΙΕΕ εργάστηκε κατά τη διάρκεια του περασμένου έτους για την ανάπτυξη μίας συνολικής στρατηγικής για το δίκτυο, με σκοπό την περαιτέρω ενίσχυση του αντικτύπου του στις χώρες εταίρους, τη μεγαλύτερη εναρμόνιση των δραστηριοτήτων του με τις πολιτικές και τις προτεραιότητες της Επιτροπής και την ενίσχυση της βιωσιμότητας των αποτελεσμάτων.

Η διαδικασία ανάπτυξης στρατηγικής που πραγματοποιήθηκε το 2002 είχε ορισμένα σημαντικά αποτελέσματα. Το επίκεντρο και το πεδίο των εργασιών του εθνικού παρατηρητηρίου διευκρινίστηκε με τη μορφή εθνικών πλαισίων για την περίοδο 2003-2005, με άμεση σύνδεση μεταξύ των προτεραιοτήτων του Tacis, του περιφερειακού πλαισίου του ΕΙΕΕ και των ετήσιων δραστηριοτήτων του ΕΙΕΕ και των παρατηρητηρίων. Δίνεται μεγαλύτερη προσοχή στις οργανωτικές επιτροπές των παρατηρητηρίων και στις υπηρεσίες που αυτά μπορούν να προσφέρουν σε ένα ευρύτερο φάσμα πελατών και άμεσα ενδιαφερομένων, για την υποστήριξη των προσπαθειών εκσυγχρονισμού της επαγγελματικής κατάρτισης και της αγοράς εργασίας. Βραχυπρόθεσμες ειδικές ομάδες αποτελούμενες από επικεφαλής ομάδων από διάφορα παρατηρητήρια και προσωπικό του ΕΙΕΕ κλήθηκαν να εξετάσουν βασικά θέματα στρατηγικής και να υποβάλουν συστάσεις: σχετικά με το όραμα και την αποστολή του δικτύου, τον τρόπο λειτουργίας, τα βασικά προϊόντα και την εταιρική εικόνα του δικτύου, τις στρατηγικές για τη διάδοση των αποτελεσμάτων, συμπεριλαμβανομένης της ανάπτυξης νέας ιστοθέσης του δικτύου, και σχετικά με μία νέα προσέγγιση για τη συλλογή και ανάλυση βασικών δεικτών κ.λπ..

2.3.3. Αναπτυξιακές δραστηριότητες

Η τελική φάση του τριετούς διμερούς σχεδίου μεταρρύθμισης της επαγγελματικής κατάρτισης, το οποίο χρηματοδοτείται από χορηγούς και υλοποιείται στην Ουκρανία, υλοποιήθηκε το 2002. Το σχέδιο οδήγησε στην ανάπτυξη νέων προγραμμάτων σπουδών, τα οποία είναι έτοιμα για εφαρμογή σε σχολεία, στην ολοκλήρωση μαθημάτων κατάρτισης εκπαιδευτικών και στην έναρξη της εκπόνησης μίας μελέτης σχετικά με την κατάρτιση των εκπαιδευτικών, η οποία έχει ως στόχο την παραγωγή ενός ενημερωμένου εγχειριδίου για την κατάρτιση των εκπαιδευτικών. Μετά τη συνεδρίαση της οργανωτικής επιτροπής το Νοέμβριο του 2002, στην οποία επίσης συμμετείχαν ορισμένοι εκπρόσωποι του Υπουργείου Παιδείας και Επιστημών, κατέστη σαφές ότι το σχέδιο έχει συμβάλει στην ενσωμάτωση της επαγγελματικής εκπαίδευσης και κατάρτισης στην πολιτική ατζέντα της Ουκρανίας.

Τα κύρια αποτελέσματα του σχεδίου μεταρρύθμισης της επαγγελματικής κατάρτισης στη βορειοδυτική Ρωσία συζητήθηκαν και επικυρώθηκαν από το συμβούλιο του Υπουργείου Παιδείας. Το συμβούλιο, υπό την προεδρία του Υπουργού Παιδείας, κ. Φιλίποφ, κατέληξε στο συμπέρασμα ότι το σχέδιο έχει συμβάλει σημαντικά στη διαδικασία εκσυγχρονισμού της επαγγελματικής κατάρτισης την τελευταία δεκαετία. Μέσω ορισμένων πιλοτικών καινοτομιών, αυτό συνέβαλε στην ανάπτυξη ολοκληρωμένων περιφερειακών και ομοσπονδιακών πολιτικών επαγγελματικής εκπαίδευσης και κατάρτισης (ΕΕΚ). Η συνεδρίαση κατέληξε στη λήψη μίας απόφασης, με την οποία το Υπουργείο Παιδείας δεσμεύεται να αναλάβει την εμπέδωση και διάδοση των αποτελεσμάτων του σχεδίου σε όλες τις περιφέρειες της Ρωσικής Ομοσπονδίας με σκοπό να ενισχύσει τη βιωσιμότητά τους και να τα καταστήσει διαθέσιμα σε παράγοντες της ρωσικής κοινότητας επαγγελματικής κατάρτισης που δεν συμμετείχαν στο σχέδιο.

Το μάθημα επί γραμμής με τίτλο «Consolidating knowledge in the field of project evaluation through eLearning - the EU approach» (Εμπέδωση γνώσεων στον τομέα της αξιολόγησης σχεδίων μέσω της ηλεκτρονικής εκπαίδευσης - η κοινοτική προσέγγιση) παραδόθηκε από το ΕΙΕΕ σε μία ομάδα 21 συμμετεχόντων από τη Ρωσία, την Αρμενία και το Καζακστάν - επαγγελματίες του τομέα εκπαίδευσης και κατάρτισης ενηλίκων, με εμπειρία στη διαχείριση και υλοποίηση σχεδίων σε εθνικό και διεθνές επίπεδο. Έμπειροι εκπαιδευτές μοιράστηκαν με τους συμμετέχοντες μία σειρά εκπαιδευτικού υλικού που διατίθεται στο Διαδίκτυο με τη βοήθεια ειδικού λογισμικού.

Στο πλαίσιο του διακρατικού σχεδίου «Κατάρτιση για την ανάπτυξη επιχειρήσεων» πραγματοποιήθηκε μία έρευνα σε 400 περίπου ΜΜΕ στο Καζακστάν, στην Κιργιζία και το Ουζμπεκιστάν, συμπεριλαμβανομένης μίας έρευνας δεξιοτήτων, η οποία πραγματοποιείται για πρώτη φορά, σε πάνω από 200 επιχειρήσεις στην Κιργιζία. Τα πορίσματα των μελετών αυτών έθεσαν τις βάσεις για μία σειρά πρακτικών εργαστηρίων επιχειρηματικής κατάρτισης για εκατοντάδες ανώτερα διευθυντικά στελέχη στις τρεις χώρες. Η τελική διάσκεψη του σχεδίου πραγματοποιήθηκε στην Κιργιζία τον Ιούνιο του 2002, παράλληλα με την περιφερειακή συνεδρίαση του δικτύου συμβουλευτικών σωμάτων και εθνικών παρατηρητηρίων. Στους συμμετέχοντες περιλαμβάνονταν εκπρόσωποι οργανώσεων εργοδοτών, βασικοί ενδιαφερόμενοι και διεθνείς χορηγοί που δραστηριοποιούνται στην συγκεκριμένη περιφέρεια. Στη διάσκεψη εξετάστηκαν οι σχέσεις μεταξύ της επαγγελματικής εκπαίδευσης και κατάρτισης και της ανάπτυξης επιχειρήσεων, την οποία το ΕΙΕΕ έχει ορίσει ως προτεραιότητα για τη μεταρρύθμιση της επαγγελματικής εκπαίδευσης στα ΝΑΚ και στη Μογγολία.

2.4. Υποψήφιες χώρες

2.4.1. Υποστήριξη στην Επιτροπή

Οι δραστηριότητες του ΕΙΕΕ στις υποψήφιες χώρες κατά τη διάρκεια του 2002 επικεντρώθηκαν κυρίως στην εξοικείωση των χωρών με τις συζητήσεις και τις εξελίξεις στον τομέα της πολιτικής για την επαγγελματική κατάρτιση και την απασχόληση σε επίπεδο ΕΕ. Το ΕΙΕΕ παρείχε τακτικά ενημερωμένες πληροφορίες στις χώρες και διοργάνωσε συνεδριάσεις με θέμα την τρέχουσα κατάσταση της «διαδικασίας της Μπριζ/Κοπεγχάγης» για ενισχυμένη συνεργασία σε επίπεδο ΕΕ στον τομέα της επαγγελματικής κατάρτισης. Κατά τη διάρκεια του δευτέρου εξαμήνου του 2002 οι υποψήφιες χώρες άρχισαν να συμμετέχουν πλήρως στη διαδικασία αυτή.

Παραδείγματα συνεδριάσεων που πραγματοποιήθηκαν το 2002 για τις υποψήφιες χώρες:

- Συνέδριο τον Ιανουάριο με θέμα «Αναγνώριση και επικύρωση δεξιοτήτων που αποκτώνται μέσω εργασιακής εμπειρίας» σε συνεργασία με τις γαλλικές αρχές.

- Σεμινάριο με θέμα «Κινητικότητα και διαφάνεια προσόντων» τον Φεβρουάριο.

- Σεμινάριο με θέμα «Μεταρρύθμιση της επαγγελματικής κατάρτισης στο πλαίσιο της διά βίου μάθησης» τον Φεβρουάριο.

- Συνεδρίαση ενημέρωσης για τα μελλοντικά κράτη μέλη σχετικά με τη διαδικασία της Μπριζ/Κοπεγχάγης τον Σεπτέμβριο.

Επιπλέον, το ΕΙΕΕ διεξήγαγε επίσης έρευνες σχετικά με την επικύρωση ανεπίσημων και άτυπων μορφών μάθησης, την ηλεκτρονική εκπαίδευση και τον επαγγελματικό προσανατολισμό και την παροχή συμβουλών. Συζητήσεις πραγματοποιήθηκαν με την ΓΔ Εκπαίδευση και Πολιτισμός και το CEDEFOP σχετικά με την ανάπτυξη ενός συστήματος διαχείρισης γνώσεων και τη δημιουργία μίας βάσης δεδομένων για τη διά βίου μάθηση, η οποία θα περιλαμβάνει παραδείγματα ορθής πρακτικής.

Μετά από αίτημα της ΓΔ Απασχόληση & Κοινωνικές Υποθέσεις, συντάχθηκαν εμπεριστατωμένες μελέτες σχετικά με τις υπηρεσίες επαγγελματικής κατάρτισης και απασχόλησης για εννέα υποψήφιες χώρες, ενώ δημοσιεύθηκε και παρουσιάστηκε σε αρκετά συνέδρια μία προκαταρκτική έκθεση σύνθεσης με στοιχεία από διάφορες χώρες. Οι εμπεριστατωμένες μελέτες χρησιμοποιούνται με σκοπό να συμβάλουν στην παρακολούθηση της συνέχειας που δίδεται στα έγγραφα κοινής αξιολόγησης για την πολιτική απασχόλησης και για τον προσδιορισμό προτεραιοτήτων που θα υποστηριχθούν από το Κοινωνικό Ταμείο. Για τη Βουλγαρία, τη Λεττονία και τη Ρουμανία, τις τρεις υπόλοιπες χώρες, οι εμπεριστατωμένες μελέτες αναμένεται ότι θα ολοκληρωθούν την άνοιξη του 2003.

Το ΕΙΕΕ έχει δώσει ιδιαίτερη προσοχή στη Βουλγαρία, τη Ρουμανία και την Τουρκία, όπου έχει υποστηρίξει την υλοποίηση προενταξιακών σχεδίων ή σχεδίων των προγραμμάτων Phare ή Meda. Στην Τουρκία έχουν προετοιμαστεί τρία βασικά σχέδια στον τομέα της επαγγελματικής κατάρτισης και της απασχόλησης και έχει εκπονηθεί μία μελέτη καταγραφής της κατάστασης στον τομέα της απασχόλησης. η μελέτη αυτή θα συζητηθεί στο πλαίσιο συνόδου εργασίας υψηλού επιπέδου τον Φεβρουάριο του 2003. Στη Ρουμανία, το ΕΙΕΕ πραγματοποίησε μία αξιολόγηση ορισμένων σχεδίων ανάπτυξης ανθρώπινου δυναμικού στο πλαίσιο του προγράμματος Phare 1998 «Πρόγραμμα περιφερειακής πολιτικής και συνοχής». το γενικό συμπέρασμα είναι ότι τα σχέδια είχαν θετικό αντίκτυπο στην ανάπτυξη των ικανοτήτων σε τοπικό επίπεδο και στην υλοποίηση πρωτοβουλιών σε θέματα ανθρώπινου δυναμικού. Στη Βουλγαρία, το πρόγραμμα κατάρτισης στελεχών επιχειρήσεων του Phare ολοκληρώθηκε με μία τελική διάσκεψη που πραγματοποιήθηκε στις 11 Οκτωβρίου στο Μπόροβετς.

Το σχέδιο για την οικοδόμηση θεσμών που υλοποιήθηκε και στις τρεις χώρες απευθυνόταν σε βασικούς ενδιαφερομένους που συμμετέχουν στη διαδικασία προετοιμασίας για τη λήψη των πόρων των ευρωπαϊκών διαρθρωτικών ταμείων. Με τη δραστηριότητα αυτή τους δόθηκε η δυνατότητα να ενημερωθούν σχετικά με τον τρόπο λειτουργίας της πολιτικής και της οργάνωσης των διαρθρωτικών ταμείων σε ένα κράτος μέλος της ΕΕ. μέσω εθνικών εργαστηρίων οι εμπειρίες αυτές έγιναν κοινό κτήμα και σε άλλους βασικούς παράγοντες.

Η Τουρκία μόλις πρόσφατα εκπλήρωσε τις προϋποθέσεις για την έναρξη του προγράμματος Leonardo da Vinci και, κατά συνέπεια, τα προπαρασκευαστικά μέτρα δεν θα ξεκινήσουν πριν από το 2003.

2.4.2. Συλλογή και ανάλυση πληροφοριών

Τα εθνικά παρατηρητήρια στις υποψήφιες χώρες έχουν συμμετάσχει ενεργά σε πολλές από τις δραστηριότητες που περιγράφηκαν ανωτέρω και αποτελούν βασικούς ενδιάμεσους φορείς μεταξύ του ΕΙΕΕ και τοπικών φορέων χάραξης πολιτικής. Μέσω μίας συμφωνίας με το CEDEFOP, το ΕΙΕΕ εξασφάλισε τη συμμετοχή των παρατηρητηρίων στις δραστηριότητες του CEDEFOP.

2.4.3. Αναπτυξιακές δραστηριότητες

Το ΕΙΕΕ, το CEDEFOP και το δανικό Υπουργείο Παιδείας διοργάνωσαν το Νοέμβριο στο Aalborg ένα συνέδριο με θέμα «Εκπαιδευτικοί και εκπαιδευτές στον τομέα της επαγγελματικής κατάρτισης στα μελλοντικά κράτη μέλη». Βασικός σκοπός της εκδήλωσης ήταν ο προσδιορισμός μελλοντικών προκλήσεων και προτεραιοτήτων, συμπεριλαμβανομένης της σύνδεσης των μελλοντικών κρατών μελών με το δίκτυο εκπαιδευτικών/εκπαιδευτών του CEDEFOP το 2003. Τον Απρίλιο, το πρόγραμμα ΕΙΕΕ-Δανίας για την κατάρτιση εκπαιδευτικών και εκπαιδευτών στη Λεττονία ολοκληρώθηκε με μία τελική διάσκεψη, στην οποία παρέστη ο πρόεδρος της Λιθουανίας.

Το σχέδιο σχετικά με την ανάπτυξη πολιτικών για τη διά βίου μάθηση (ΔΒΜ) σε περιφερειακό επίπεδο ακυρώθηκε λόγω της έλλειψης συγχρηματοδότησης. Τα κονδύλια του ΕΙΕΕ μεταφέρθηκαν στη θεματική ομάδα ΔΒΜ του ΕΙΕΕ για την εκπόνηση και δημοσίευση των εμπεριστατωμένων μελετών, για τη διάδοση της σλοβενικής εμπειρίας στον τομέα της μεταρρύθμισης της ΕΕΚ στο πλαίσιο του προγράμματος Phare στις χώρες των Δυτικών Βαλκανίων, καθώς και για μία συγκριτική μελέτη για τη μεταρρύθμιση της επαγγελματικής κατάρτισης στη Λιθουανία και τη Λεττονία.

2.5. Τεχνική υποστήριξη στο πρόγραμμα Tempus

Το ΕΙΕΕ εξακολούθησε να παρέχει τεχνική υποστήριξη στη ΓΔ Εκπαίδευση και Πολιτισμός για το πρόγραμμα Tempus. Το 2002, στις χώρες που ήταν επιλέξιμες για συμμετοχή στο πρόγραμμα προστέθηκαν οι ακόλουθοι εταίροι της Μεσογείου: Αλγερία, Αίγυπτος, Ιορδανία, Λίβανος, Μαρόκο, Παλαιστινιακή Αρχή, Συρία και Τυνησία. Η συμμετοχή του Ισραήλ στο πρόγραμμα Tempus είναι δυνατή μόνο σε βάση αυτοχρηματοδότησης.

Στην παρούσα φάση του προγράμματος, το Tempus συμβάλλει στη μεταρρύθμιση και τη διαχείριση ιδρυμάτων τριτοβάθμιας εκπαίδευσης μέσω στοχοθετημένων κοινών ευρωπαϊκών προγραμμάτων (ΚΕΠ) σε σαφώς προκαθορισμένους τομείς. Σε αυτά περιλαμβάνονται προγράμματα για την ανάπτυξη προγραμμάτων σπουδών, τη διοίκηση πανεπιστημίων, τη δημιουργία θεσμών και σχέδια-πολλαπλασιαστές. Επιπλέον, ατομικές επιδοτήσεις κινητικότητας (ΑΕΚ) διατίθενται σε όλες τις χώρες εταίρους που είναι επιλέξιμες στο πλαίσιο του Tempus III.

2.5.1. Επιλογή κοινών ευρωπαϊκών προγραμμάτων Tempus CARDS, Tacis και MEDA

Το 2002 η προθεσμία υποβολής αιτήσεων για τα κοινά ευρωπαϊκά προγράμματα ήταν η 15η Δεκεμβρίου. Παρελήφθησαν 507 αιτήσεις για ΚΕΠ. Από αυτές, οι 264 περιελάμβαναν τις χώρες εταίρους του Tacis, 123 τους εταίρους του MEDA και 120 τις χώρες εταίρους του CARDS.

2.5.2. Επιλογή ατομικών επιδοτήσεων κινητικότητας (ΑΕΚ) Tempus CARDS και Tacis

Το 2002, οι ατομικές επιδοτήσεις κινητικότητας τροποποιήθηκαν ώστε να συμπεριλάβουν νέους τύπους δραστηριοτήτων, όπως η προετοιμασία ΚΕΠ, η παρακολούθηση συγκεκριμένων εκδηλώσεων, ή η συμμετοχή σε προγράμματα επανακατάρτισης. Επίσης, ορίστηκε ένα νέο χρονοδιάγραμμα για τις ΑΕΚ, το οποίο επιτρέπει τη διεξαγωγή έως και τριών προσκλήσεων υποβολής αιτήσεων ετησίως. Για την προθεσμία του Ιουνίου 2002 οι αιτούντες είχαν την ευκαιρία για πρώτη φορά να υποβάλουν έντυπα αιτήσεων επί γραμμής.

Για τις προθεσμίες του Ιουνίου και του Οκτωβρίου 2002 υποβλήθηκαν συνολικά 220 αιτήσεις, εκ των οποίων 86 για το CARDS και 134 για το Tacis. Παράλληλα, 47 ΑΕΚ για το πρόγραμμα CARDS έλαβαν χρηματοδοτική ενίσχυση συνολικού ύψους 63.042,00 ευρώ. Για το Tacis, 70 ΑΕΚ έλαβαν χρηματοδοτική ενίσχυση συνολικού ύψους 126.241,00 ευρώ.

Αιτήσεις από τους εταίρους του MEDA θα είναι επιλέξιμες από την πρόσκληση του Φεβρουαρίου 2003 και μετά.

2.5.3. Παρακολούθηση

Οι δραστηριότητες παρακολούθησης τόσο στο πλαίσιο του Tempus CARDS όσο και στο πλαίσιο του Tempus Tacis κάλυψαν τις τυποποιημένες λειτουργίες της διαχείρισης συμβάσεων, της παρακολούθησης βάσει εγγράφων, της προληπτικής παρακολούθησης και της γενικής υποστήριξης για τα υπό εξέλιξη σχέδια.

Μετά την αξιολόγηση των εκθέσεων προόδου, εγκρίθηκαν ετήσιες επιδοτήσεις (ένα σύνολο 825 πληρωμών) για τα τρέχοντα σχέδια του Tempus. Οι εκθέσεις προόδου αξιολογήθηκαν από τα γραφεία παρακολούθησης (συνολικά 136 εκθέσεις). Αρκετές εκατοντάδες σχέδια CARDS και Tacis έλαβαν υποστήριξη και συμβουλές.

Το ΕΙΕΕ παρείχε υλικοτεχνική υποστήριξη και κατάρτιση σε ένα σύνολο 297 εκπροσώπων νεοεπιλεγμένων σχεδίων CARDS και Tacis σε δύο συνεδριάσεις που πραγματοποιήθηκαν στις Βρυξέλλες τον Φεβρουάριο και τον Οκτώβριο του 2002. Υλικό κατάρτισης αναπτύχθηκε και διατέθηκε στο Διαδίκτυο, ενώ τα σχετικά έγγραφα διαχείρισης συμβάσεων του Tempus αναπτύχθηκαν σε συνεργασία με την Επιτροπή.

Οι δραστηριότητες παρακολούθησης περιελάμβαναν επίσης την αξιολόγηση των σχεδίων από χρηματοδοτική άποψη, ειδικότερα την αξιολόγηση των καταστάσεων δαπανών (ή των ετήσιων και των τελικών εκθέσεων - ένα σύνολο 335 εκθέσεων), την κατάρτιση των φακέλων για την εκδίκαση διαφορών, καθώς και τον συντονισμό του εξωτερικού ελέγχου των σχεδίων. Κατά τη διάρκεια του 2002 πραγματοποιήθηκε μία εκτεταμένη διαδικασία «εκκαθάρισης», με αποτέλεσμα την παρακολούθηση και το κλείσιμο των περισσοτέρων εκθέσεων που παρέμεναν ανοιχτές ή σε εκκρεμότητα. Η δραστηριότητα αυτή αφορούσε όλους τους τύπους σχεδίων, συμπεριλαμβανομένων των ΚΕΠ, ΑΕΚ, CME, CP και προ-ΚΕΠ, καθώς και όλες τις χώρες στις περιφέρειες του Phare, του CARDS και του Tacis.

2.5.4. Ανάπτυξη συστημάτων πληροφορικής

Μετά από ενδελεχή ανάλυση, αναπτύχθηκε μία νέα ιστοθέση για το Tempus, η οποία τέθηκε σε λειτουργία τον Μάιο του 2002.

Επίσης, σημειώθηκαν και άλλες εξελίξεις στον τομέα της πληροφορικής, συμπεριλαμβανομένης της ανάπτυξης της βάσης δεδομένων του Tempus (ΒΔΤ) με σκοπό να διασφαλιστεί μία διαρθρωμένη βάση φύλαξης όλων των βασικών πληροφοριών σε θέματα παρακολούθησης και πληρωμών για τις διαδικασίες παρακολούθησης των ΚΕΠ. Επιπλέον, αναπτύχθηκαν λειτουργίες ασφάλειας με σκοπό τον έλεγχο της πρόσβασης στη βάση δεδομένων και τη διασφάλιση της ακεραιότητας των στοιχείων.

Το Business Objects- (BO) υλοποιήθηκε ως ένα σύστημα υποστήριξης των διαδικασιών αναφοράς και λήψης αποφάσεων, το οποίο επιτρέπει την ανάκτηση και σύγκριση πληροφοριών σχετικά με σχέδια σε μεγάλη κλίμακα.

Η υποβολή εντύπων αιτήσεων επί γραμμής από τους αιτούντες ΑΕΚ και μία «πρόσκληση για υποβολή αιτήσεων εμπειρογνωμόνων» εφαρμόστηκαν για πρώτη φορά με επιτυχία και ενσωματώθηκαν στη ΒΔΤ και στην ιστοθέση του Tempus.

Στα τέλη του 2002, ξεκίνησε η εκπόνηση των αρχικών μελετών σκοπιμότητας και η υλοποίηση ενεργειών σε συνεργασία με τη ΓΔ Εκπαίδευση και Πολιτισμός σχετικά με τη χρήση του συστήματος Symmetry, ενός συστήματος ΤΠ που αναπτύχθηκε από την Επιτροπή για τη διαχείριση σχεδίων και πληροφοριών.

2.5.5. Πληροφόρηση και δημοσιεύσεις

Εκπονήθηκε ένας νέος «Οδηγός για υποψηφίους», ο οποίος καλύπτει την περίοδο 2002-2006 και διατίθεται τόσο σε έντυπη όσο και σε ηλεκτρονική μορφή.

Μετά την επέκταση του προγράμματος Tempus στη Μεσόγειο, εκδόθηκε ένα «Συμπλήρωμα Tempus MEDA» στις έντεκα επίσημες γλώσσες των κρατών μελών της ΕΕ, καθώς επίσης στα ρωσικά και στα αραβικά.

Μία μελέτη με τίτλο «Tempus @ 10» δημοσιεύθηκε με στόχο την αξιοποίηση και δημοσιοποίηση των επιτευγμάτων του προγράμματος Tempus στις 10 υποψήφιες χώρες. Η μελέτη δείχνει ότι, σε ορισμένες περιπτώσεις για πάνω από μία δεκαετία, το πρόγραμμα Tempus έχει επιτύχει σημαντικά αποτελέσματα βοηθώντας τις χώρες αυτές στη μεταρρύθμιση της τριτοβάθμιας εκπαίδευσης και στην προετοιμασία για την ένταξή τους στην Ευρωπαϊκή Ένωση.

Κατά τη διάρκεια του 2002 εκπονήθηκε επίσης και δημοσιεύθηκε μία έκδοση με τίτλο «Tempus in the Western Balkans» (Το Tempus στα Δυτικά Βαλκάνια) με στόχο τη διάδοση των αποτελεσμάτων των τριών περιφερειακών σεμιναρίων του Tempus που πραγματοποιήθηκαν στα τέλη του 2000 και 2001 στο Σαράγιεβο, στα Σκόπια και στα Τίρανα.

Άλλη μία μελέτη που παρουσιάστηκε το 2002 αναφέρεται στις μεταρρυθμίσεις της διαχείρισης και της διδασκαλίας στα πανεπιστήμια, καθώς και στην παροχή υποστήριξης για σχέδια οικοδόμησης θεσμών στην Ουγγαρία, την Πολωνία, τη Βουλγαρία και τη Ρουμανία.

2.5.6. Ειδικές εκδηλώσεις

Το τμήμα Tempus του ΕΙΕΕ παρέχει υποστήριξη στη ΓΔ Εκπαίδευση και Πολιτισμός για τη διοργάνωση των συνεδριάσεων των κέντρων πληροφόρησης Tempus (ΚΠΤ) και των εθνικών σημείων επαφής (ΕΣΕ) στις Βρυξέλλες τον Απρίλιο και τον Οκτώβριο του 2002.

Το τμήμα Tempus του ΕΙΕΕ εκπροσωπήθηκε στη συνεδρίαση της επιτροπής Tempus που διοργανώθηκε από την Επιτροπή τον Ιούνιο του 2002. Το προσωπικό του τμήματος Tempus ήταν παρόν σε αρκετές ενημερωτικές ημερίδες και συμμετείχε επίσης σε ενημερωτικές εκστρατείες που διοργανώθηκαν από την Επιτροπή και τις χώρες εταίρους.

3. Συνεργασια με άλλους οργανισμους της ΕΕ

Το ΕΙΕΕ εξακολουθεί να συνεργάζεται στενά με άλλους οργανισμούς της ΕΕ σε θέματα κοινού ενδιαφέροντος. Το 2002 ο Διευθυντής έλαβε μέρος στις δύο συνεδριάσεις των επικεφαλής των οργανισμών, κατά τις οποίες συζητήθηκαν θέματα αμοιβαίου ενδιαφέροντος, όπως η διοίκηση, η χρηματοδότηση, το προσωπικό και διοικητικά θέματα.

Εδώ και αρκετά χρόνια υπάρχει στενή συνεργασία ανάμεσα στο ΕΙΕΕ και το CEDEFOP, ιδιαίτερα στο πλαίσιο της συνεργασίας με τις υποψήφιες χώρες. Το ΕΙΕΕ ευθυγραμμίζει τις δραστηριότητές του σε αυτές τις χώρες με τις απαιτήσεις της συνολικής διαδικασίας ένταξης, μεταξύ των οποίων περιλαμβάνεται η υποστήριξη προς αυτές τις χώρες ώστε να προετοιμαστούν για τη συμμετοχή τους σε κοινοτικούς οργανισμούς όπως το CEDEFOP. Κατά τη διάρκεια του 2002, τα διοικητικά συμβούλια του ΕΙΕΕ και του CEDEFOP κατέληξαν σε συμφωνία σχετικά με ένα κατάλογο κοινών δραστηριοτήτων για το έτος 2003, ενώ κατά τη διάρκεια του έτους πραγματοποιήθηκαν αρκετές κοινές συνεδριάσεις μεταξύ των δύο οργανισμών.

Στο πλαίσιο του Eurydice 2002, το CEDEFOP και το ΕΙΕΕ συμφώνησαν ως προς ένα κοινό πλαίσιο συνεργασίας, το οποίο περιλαμβάνεται στο ετήσιο πρόγραμμα εργασίας και των δύο οργανισμών για το 2003. Η στενότερη συνεργασία είναι επιβεβλημένη όχι μόνο λόγω της διεύρυνσης των κοινοτικών δραστηριοτήτων στους τομείς της εκπαίδευσης και της επαγγελματικής κατάρτισης ώστε να καλύπτουν τις υποψήφιες χώρες, αλλά ιδιαίτερα επειδή στο εσωτερικό της Ευρώπης παρουσιάζεται ολοένα ταχύτερη ολοκλήρωση των τομέων αυτών.

Το ΕΙΕΕ συνεργάζεται στενά με την Ευρωπαϊκή Υπηρεσία Ανασυγκρότησης στην Πρώην Γιουγκοσλαβική Δημοκρατία της Μακεδονίας, τη Σερβία, το Μαυροβούνιο και το Κοσσυφοπέδιο σε σχέδια CARDS για την ανάπτυξη ανθρώπινου δυναμικού. Η συνεργασία περιλαμβάνει την προετοιμασία δελτίων σχεδίων και συγγραφών υποχρεώσεων, τη συμμετοχή σε αξιολογήσεις προσφορών και τη συμβολή στην παρακολούθηση των σχεδίων.

Το ΕΙΕΕ συνεργάζεται επίσης στενά με άλλους οργανισμούς σε μεγάλο αριθμό θεμάτων, όπως οι διοικητικές και κεντρικές υπηρεσίες, οι στρατηγικές πληροφόρησης και επικοινωνίας, η διαχείριση και η ασφάλεια χώρων, οι προσλήψεις και οι τεχνολογίες ηλεκτρονικών υπολογιστών και πληροφοριών. Το ΕΙΕΕ συμμετέχει στην οργανωτική επιτροπή της κοινής υπηρεσίας υποστήριξης, μέλη της οποίας είναι 12 οργανισμοί και θεσμικά όργανα που συνεργάζονται για την ανάπτυξη του συστήματος δημοσιονομικής και οικονομικής διαχείρισης SI2.

4. Δημοσιονομικη έκθεση

4.1. Πηγές χρηματοδότησης

Το ΕΙΕΕ λαμβάνει ετήσια επιδότηση από τον προϋπολογισμό της Ευρωπαϊκής Κοινότητας για την κάλυψη των διοικητικών του δαπανών, καθώς και του κόστους των ενεργειών που προβλέπει το ετήσιο πρόγραμμα εργασίας. Το 2002 η επιδότηση ανήλθε σε 16,8 εκατ. ευρώ.

Το ΕΙΕΕ συνέχισε επίσης να διαχειρίζεται πιστώσεις των διαφόρων εξωτερικών προγραμμάτων υποστήριξης της Ευρωπαϊκής Ένωσης. Οι πιστώσεις αυτές μεταφέρθηκαν μέσω συμβάσεων που υπεγράφησαν με την Επιτροπή για τη διαχείριση των προγραμμάτων Phare/CARDS και Tacis εκ μέρους της Επιτροπής. Το 2002, το ΕΙΕΕ διαχειρίστηκε περίπου 2,1 εκατ. ευρώ από πιστώσεις συμβάσεων των Phare και Tacis για σχέδια επαγγελματικής εκπαίδευσης και κατάρτισης. Το ΕΙΕΕ παρέχει επίσης τεχνική υποστήριξη στην Ευρωπαϊκή Επιτροπή για το πρόγραμμα Tempus και διαχειρίστηκε περίπου 152 εκατ. ευρώ από πιστώσεις του Tempus Phare και 91 εκατ. ευρώ από πιστώσεις του Tempus Tacis.

4.2. Εκτέλεση του προϋπολογισμού

Οι αυτόματες και υποχρεωτικές αυξήσεις των δαπανών προσωπικού είχαν αρνητικές επιπτώσεις στον αριθμό του προσωπικού που απασχολήθηκε στο ΕΙΕΕ κατά τη διάρκεια του 2002 σε σύγκριση με τα αρχικά σχέδια (-4%) και θα επηρεάσει επίσης τον αριθμό προσωπικού κατά τη διάρκεια του 2003. Παρ' όλα αυτά, ο προϋπολογισμός ως σύνολο εκτελέστηκε όπως είχε σχεδιαστεί.

Εξοικονομήθηκαν ορισμένα ποσά από δαπάνες συνεδριάσεων και κόστος μετάφρασης, τα οποία κατανεμήθηκαν εκ νέου μέσω ενός διορθωτικού προϋπολογισμού που εγκρίθηκε από το διοικητικό συμβούλιο τον Οκτώβριο. Τα ποσά που εξοικονομήθηκαν προήλθαν από την ακύρωση μίας συνεδρίασης του διοικητικού συμβουλίου και της προτεινόμενης συνεδρίασης της περιφερειακής ομάδας για τη Μεσόγειο του συμβουλευτικού σώματος. Επίσης, μία πιστωτική θέση που δεν εκτελέστηκε για το Ευρωπαϊκό Μεταφραστικό Κέντρο οδήγησε στην αποδέσμευση πιστώσεων.

Οι λεπτομέρειες των μεταφορών πιστώσεων κατά τη διάρκεια του 2002 έχουν ως εξής:

- 20.000 ευρώ από το κεφάλαιο 25 (Συνεδριάσεις του διοικητικού συμβουλίου) μεταφέρθηκαν στο κεφάλαιο 31 (Δραστηριότητες του προγράμματος εργασίας) με σκοπό να καλύψουν νέες αιτήσεις υποστήριξης από την Ευρωπαϊκή Επιτροπή στις περιφέρειες των προγραμμάτων MEDΑ και Tacis.

- 75.000 ευρώ μεταφέρθηκαν από το κεφάλαιο 30 (θέση 3040 «Δαπάνες μετάφρασης») στο κεφάλαιο 31 (Δραστηριότητες του προγράμματος εργασίας) για τους ίδιους σκοπούς όπως παραπάνω.

- 60.000 ευρώ από το κεφάλαιο 30 (θέση 3050 «Συνεδριάσεις του συμβουλευτικού σώματος») μεταφέρθηκαν στο κεφάλαιο 31 (Δραστηριότητες του προγράμματος εργασίας) για τους ίδιους σκοπούς όπως παραπάνω.

Ο πίνακας που ακολουθεί παρουσιάζει την κατάσταση εκτέλεσης του προϋπολογισμού (σε ευρώ) στις 31 Δεκεμβρίου 2002. Θα πρέπει να σημειωθεί ότι στα στοιχεία δεν περιλαμβάνονται αποδεσμεύσεις και «διακανονισμοί» που πραγματοποιήθηκαν το 2003 για την κατάρτιση των ετήσιων λογαριασμών 2002.

>ΘΕΣΗ ΠIΝΑΚΑ>

4.3. Προμήθειες

Η διαχείριση των προμηθειών στο ΕΙΕΕ πραγματοποιείται κεντρικά από τη νομική υπηρεσία του. Το 2002 δημοσιεύθηκαν συνολικά 73 προσκλήσεις υποβολής προσφορών και πραγματοποιήθηκε επεξεργασία 113 συμβάσεων. Ο αριθμός των επιδοτήσεων που εγκρίθηκαν μειώθηκε σημαντικά από 68 το 2001 σε 20 το 2002. Η μείωση αυτή οφείλεται κυρίως στο γεγονός ότι υπογράφηκαν συμβάσεις-πλαίσια με τα εθνικά παρατηρητήρια του ΕΙΕΕ.

Η συμβουλευτική επιτροπή αγορών και συμβάσεων (ΣΕΑΣ) του ΕΙΕΕ συνεδρίασε τρεις φορές το 2002. Συζητήθηκαν συνολικά 7 εκθέσεις και 10 δελτία πληροφοριών.

4.4. Δημοσιονομικό σύστημα και σύστημα διαχείρισης

Το ΕΙΕΕ έφερε σε πέρας την ολοκλήρωση του λογισμικού των συστημάτων προϋπολογισμού και γενικής λογιστικής και εγκαινίασε ένα αυτόματο ηλεκτρονικό σύστημα πληρωμών.

Επιπλέον, αναπτύχθηκε εσωτερικά μία νέα εφαρμογή για τη διαχείριση του πάγιου και μη ενεργητικού μη χρηματοοικονομικής φύσεως του ΕΙΕΕ. Αυτό το σύστημα απογραφής είναι πλέον σε λειτουργία και διευκολύνει την παρουσίαση και τη λογιστική καταχώριση της απόσβεσης του πάγιου ενεργητικού, σύμφωνα με τον κανονισμό 2909/2000 της Επιτροπής και σε ευθυγράμμιση με τις πρόσφατες συστάσεις του Ελεγκτικού Συνεδρίου.

Το λογιστικό σύστημα του προϋπολογισμού αναπτύχθηκε περαιτέρω ώστε το προσωπικό του ΕΙΕΕ να έχει τη δυνατότητα να επισυνάπτει σε ηλεκτρονική μορφή και σε κάθε ξεχωριστή πράξη του προϋπολογισμού στο SI2 όλα τα σχετικά δικαιολογητικά έγγραφα. Με τον τρόπο αυτό επιτυγχάνεται ακόμη μεγαλύτερη δημοσιονομική πειθαρχία, διαφάνεια και αποτελεσματικότητα καθώς κάθε οικονομικός παράγοντας μπορεί να βλέπει επί γραμμής και σε πραγματικό χρόνο κάθε πράξη του προϋπολογισμού και να έχει πρόσβαση στα συνοδευτικά δικαιολογητικά έγγραφα.

5. Προσωπικο

Στα τέλη του 2002 το ΕΙΕΕ απασχολούσε 94 έκτακτους υπαλλήλους. Λεπτομερή στοιχεία σχετικά με την κατάταξη κατά κατηγορία και εθνικότητα του προσωπικού παρουσιάζονται παρακάτω.

5.1. Προσωπικό και οργανόγραμμα

5.1.1. Έκτακτοι υπάλληλοι

5.1.2. Πίνακας A: Αριθμός απασχολούμενων εκτάκτων υπαλλήλων την 31η Δεκεμβρίου 2002 (κατά κατηγορία και εθνικότητα)

>ΘΕΣΗ ΠIΝΑΚΑ>

Επεξηγηματικό σημείωμα:

1. Η «Μεσοπρόθεσμη προοπτική για το ανθρώπινο δυναμικό για τα έτη 2002-2004» του ΕΙΕΕ (ETF-GB00-043) αναφέρει προσωπικό 105 εκτάκτων υπαλλήλων (ΕΥ) για το 2002, το οποίο θα μειωθεί σε 99 ΕΥ από την 1η Ιανουαρίου 2003 και μετά.

2. Στα μέσα του 2002 συμφωνήθηκαν 5 επιπλέον θέσεις για το 2003 με σκοπό την παροχή τεχνικής υποστήριξης στο πρόγραμμα Tempus Meda από το 2003 και εξής. Με τον τρόπο αυτό ο συνολικός αριθμός του προσωπικού ΕΥ αυξήθηκε σε 104 από 1ης Ιανουαρίου 2003. Ο αριθμός αυτός ευθυγραμμίζεται επίσης με τον αριθμό προσωπικού ΕΥ για το 2003 (104) που αναφέρεται στον πίνακα προσωπικού του ΕΙΕΕ.

3. Κατά τη διάρκεια του 2002, 11 συμβάσεις επικουρικών υπαλλήλων κάλυψαν τις ελλείψεις μεταξύ των 94 ΕΥ που απασχολούνταν και των 105 θέσεων που αναφέρονταν στην «Μεσοπρόθεσμη προοπτική για το ανθρώπινο δυναμικό για τα έτη 2002-2004», εν αναμονή διορισμού νέων υπαλλήλων.

5.1.3. Πίνακας B: Αλλαγές στο προσωπικό εκτάκτων υπαλλήλων κατά τη διάρκεια του 2002

>ΘΕΣΗ ΠIΝΑΚΑ>

5.1.4. Πίνακας Γ: Αριθμός και καθεστώς του λοιπού προσωπικού του ΕΙΕΕ στα τέλη του 2002

Τοπικοί υπάλληλοι // 11

Αποσπασμένοι εθνικοί εμπειρογνώμονες // 7

5.2. Πρωτοβουλίες σε θέματα προσωπικού

Το 2002 το ΕΙΕΕ:

- ενέκρινε τη στρατηγική του σε θέματα ανθρώπινου δυναμικού.

- εφάρμοσε το νέο σύστημα αξιολόγησης απόδοσης για το προσωπικό του ΕΙΕΕ, το οποίο βασίζεται σε επιμέρους στόχους που συμφωνούνται με τον κάτοχο της θέσης και τον προϊστάμενό του και περιλαμβάνει επιμέρους ικανότητες και ανάγκες κατάρτισης.

- ενέκρινε έναν «χάρτη αρμοδιοτήτων», ο οποίος περιλαμβάνει βασικούς τομείς αρμοδιότητας για όλο το προσωπικό και συγκεκριμένους τεχνικούς τομείς αρμοδιότητας για όλους τους λειτουργικούς ρόλους στο πλαίσιο του ΕΙΕΕ.

- πραγματοποίησε μία αξιολόγηση των επιμέρους αρμοδιοτήτων του συνόλου του προσωπικού με βάση τον χάρτη αρμοδιοτήτων.

- εφάρμοσε την ετήσια διαδικασία προαγωγών για το προσωπικό του ΕΙΕΕ.

- εφάρμοσε το ετήσιο σχέδιο κατάρτισης για το προσωπικό του ΕΙΕΕ.

6. Διοικητικο συμβουλιο και συμβουλευτικο σωμα

6.1. Διοικητικό συμβούλιο

Το διοικητικό συμβούλιο του ΕΙΕΕ συνεδρίασε στις 26 Νοεμβρίου 2002. Στη συνεδρίαση παρέστησαν επίσης παρατηρητές από όλες τις υποψήφιες χώρες.

Το διοικητικό συμβούλιο:

- ενέκρινε το σχέδιο προγράμματος εργασίας του ΕΙΕΕ για το 2003, καθώς και τα «Κυλιόμενα προγράμματα - πλαίσια για τη δράση του Ιδρύματος» στα Δυτικά Βαλκάνια και στα νέα ανεξάρτητα κράτη 2003-2005.

- ενέκρινε το προτεινόμενο σχέδιο προϋπολογισμού για το 2003 που υποβάλλεται εν συνεχεία προς έγκριση στην αρμόδια επί του προϋπολογισμού αρχή.

- ενέκρινε την εφαρμογή του άρθρου 21 του δημοσιονομικού κανονισμού.

- χορήγησε απαλλαγή στον διευθυντή του ΕΙΕΕ για τον προϋπολογισμό του 2001.

- χορήγησε απαλλαγή στον υπόλογο και στον βοηθό υπόλογο του ΕΙΕΕ για πράξεις σχετικές με τον λογαριασμό εσόδων και δαπανών για το 2001.

- έλαβε υπόψη επερχόμενες αλλαγές στο Δημοσιονομικό Κανονισμό του ΕΙΕΕ.

- συζήτησε τα αποτελέσματα της εξωτερικής αξιολόγησης του ΕΙΕΕ για το 2002.

- έλαβε υπόψη την παρακολούθηση της πολιτικής και της ανάπτυξης του ανθρώπινου δυναμικού του ΕΙΕΕ.

- έλαβε υπόψη τη μεταρρύθμιση της δημοσιονομικής διαχείρισης του ΕΙΕΕ. και

- έλαβε υπόψη την έκθεση σύνθεσης των εμπεριστατωμένων μελετών για τις υποψήφιες χώρες.

6.2. Συμβουλευτικό σώμα

Ο κυριότερος ρόλος του συμβουλευτικού σώματος είναι να γνωμοδοτεί στο διοικητικό συμβούλιο σχετικά με το σχέδιο προγράμματος εργασίας του ΕΙΕΕ για το επόμενο έτος.

Το συμβουλευτικό σώμα αποτελείται από τέσσερις περιφερειακές ομάδες, οι οποίες εκπροσωπούν τις υποψήφιες χώρες, τη Νοτιοανατολική Ευρώπη, την Ανατολική Ευρώπη και την Κεντρική Ασία και τους εταίρους της Μεσογείου. Για τα δύο πρώτα χρόνια της τριετούς διάρκειας του συμβουλευτικού σώματος, κάθε μία από τις εν λόγω περιφερειακές ομάδες συνεδριάζει μία φορά το χρόνο. Το 2003 θα πραγματοποιηθεί συνεδρίαση της ολομέλειας στο Τουρίνο, στο πλαίσιο της οποίας θα συγκεντρωθούν και οι τέσσερις ομάδες.

Κατά τη διάρκεια του 2002 τρεις περιφερειακές ομάδες συνεδρίασαν με σκοπό να εξετάσουν την πρόοδο της στρατηγικής και των δραστηριοτήτων του ΕΙΕΕ στη συγκεκριμένη περιφέρεια και να ξεκινήσουν την κατάρτιση του προγράμματος εργασίας για το 2003 παρέχοντας συμβουλές για τις ανάγκες που υπάρχουν στην περιφέρεια. Το 2002 πραγματοποιήθηκαν οι εξής συνεδριάσεις των περιφερειακών ομάδων:

6.2.1. Περιφερειακή ομάδα Ανατολικής Ευρώπης και Κεντρικής Ασίας (ΑΕΚΑ) 13-15 Ιουνίου - Κιργιζία

Η συνεδρίαση συνδυάστηκε με την ετήσια συνεδρίαση του δικτύου εθνικών παρατηρητηρίων του ΕΙΕΕ και με την τελική διάσκεψη του χρηματοδοτούμενου από το ΕΙΕΕ σχεδίου «Κατάρτιση και ανάπτυξη επιχειρήσεων». Στη συνεδρίαση παρέστησαν περίπου 100 συμμετέχοντες από όλες τις χώρες της ΑΕΚΑ και της ΕΕ, με αποτέλεσμα αυτή να είναι η μεγαλύτερη διεθνής εκδήλωση που διοργανώθηκε από το ΕΙΕΕ στην ΑΕΚΑ. Οι εργοδότες, οι οργανώσεις εργοδοτών, οι φορείς χάραξης πολιτικής στους τομείς της εκπαίδευσης και της απασχόλησης, εκπρόσωποι από διεθνή σχέδια, διεθνείς οργανώσεις και εμπειρογνώμονες από την ΕΕ και τις χώρες της ΑΕΚΑ συνεργάστηκαν εποικοδομητικά, με αποτέλεσμα μία πολύ πλούσια διάσκεψη.

6.2.2. Περιφερειακή ομάδα Νοτιοανατολικής Ευρώπης - 20-21 Ιουνίου - Μαυροβούνιο

Οι προτεραιότητες που προτείνονται στο πρόγραμμα εργασίας του ΕΙΕΕ για το 2003, και ειδικότερα η έμφαση στην περιφερειακή συνεργασία και στη διαδικασία μεταφοράς εμπειριών από τις υποψήφιες χώρες στα Δυτικά Βαλκάνια κέρδισαν την υποστήριξη της περιφερειακής ομάδας. Η κατάρτιση εκπαιδευτικών και εκπαιδευτών, η διά βίου μάθηση και οι προτεινόμενες πρωτοβουλίες σχετικά με τη διάρθρωση του εθνικού συστήματος απόκτησης επαγγελματικών προσόντων θεωρήθηκε ότι αποτελούν τα πιο συναφή ζητήματα για την περιφέρεια. Η συνδυασμένη συνεδρίαση με τα εθνικά παρατηρητήρια ήταν χρήσιμη για την ανάπτυξη δεσμών μεταξύ του συμβουλευτικού σώματος και των εθνικών παρατηρητηρίων.

6.2.3. Περιφερειακή ομάδα υποψηφίων χωρών - 6-8 Οκτωβρίου, Βουλγαρία

Η ομάδα υποστήριξε τις προτεινόμενες προτεραιότητες για το πρόγραμμα εργασίας του ΕΙΕΕ για το 2003, ειδικότερα τη συνεργασία με το CEDEFOP και την προτεινόμενη μεταφορά εμπειριών από τις υποψήφιες χώρες στα Δυτικά Βαλκάνια.

Οι συμμετέχοντες συζήτησαν την πιθανή ενσωμάτωση των εθνικών παρατηρητηρίων των υποψηφίων χωρών στο δίκτυο REFER του CEDEFOP και χαιρέτισαν την έκθεση σχετικά με τις τελευταίες εξελίξεις στην ΕΕ στον τομέα της επαγγελματικής κατάρτισης/εκπαίδευσης, καθώς και την παρουσίαση των κύριων αποτελεσμάτων του έργου του ΕΙΕΕ στο πλαίσιο των εμπεριστατωμένων μελετών.

ΠΑΡΑΡΤΗΜΑ 1: Πίνακας επιτευγμάτων σε επιχειρησιακό επίπεδο

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΑΡΑΡΤΗΜΑ 2: Πίνακας των πόρων του προϋπολογισμού και των πόρων εκτός προϋπολογισμού 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 3: Πίνακας συμβάσεων Phare και Tacis το 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 4: Πίνακας παροχής τεχνικής υποστήριξης στο πρόγραμμα Tempus 2002

>ΘΕΣΗ ΠIΝΑΚΑ>

Παράρτημα 4 (συνέχεια) Πίνακας παροχής τεχνικής υποστήριξης στο πρόγραμμα Tempus 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 4A: Πίνακας επιδοτήσεων Tempus 2002

>ΘΕΣΗ ΠIΝΑΚΑ>

Παράρτημα 4A (συνέχεια) Πίνακας επιδοτήσεων Tempus 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 5: Οργανόγραμμα ΕΙΕΕ - 31 Δεκεμβρίου 2002

>ΑΝΑΦΟΡΑ ΣΕ ΓΡΑΦΗΚΟ>

ΠΑΡΑΡΤΗΜΑ 6: Μέλη του διοικητικού συμβουλίου του ΕΙΕΕ 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 7: Πίνακας εκδηλώσεων του ΕΙΕΕ το 2002

>ΘΕΣΗ ΠIΝΑΚΑ>

ΠΑΡΑΡΤΗΜΑ 8: Κατάλογος των δημοσιεύσεων του ΕΙΕΕ κατά το 2002

Ετήσια έκθεση 2001

Έκθεση των δραστηριοτήτων και των επιτευγμάτων του ΕΙΕΕ το 2001.

Πρόγραμμα εργασίας 2002

Πληροφορίες και πλήρη στοιχεία σχετικά με τις μελλοντικές δράσεις του ΕΙΕΕ καθώς και τις προτεραιότητες για το 2002. Αντικατοπτρίζει την εξελικτική διαδικασία που επηρεάζει σήμερα το πεδίο εφαρμογής και το περιεχόμενο των εργασιών του ΕΙΕΕ.

Γενικό ενημερωτικό φυλλάδιο

Συνοπτικές πληροφορίες σχετικά με την αποστολή, την εμπειρογνωμοσύνη και τις υπηρεσίες του ΕΙΕΕ.

Βασικοί δείκτες για την Κεντρική και Ανατολική Ευρώπη - Συνοπτική έκθεση (Central and Eastern Europe Key Indicators - Summary report)

Σύνοψη στατιστικών πληροφοριών και δεικτών σχετικά με το σύστημα επαγγελματικής εκπαίδευσης και κατάρτισης και την αγορά εργασίας στα μελλοντικά κράτη μέλη και στα Δυτικά Βαλκάνια.

Βασικοί δείκτες για την Κεντρική και Ανατολική Ευρώπη (Central and Eastern Europe Key Indicators)

Στατιστικές πληροφορίες και δείκτες σχετικά με το σύστημα επαγγελματικής εκπαίδευσης και κατάρτισης και την αγορά εργασίας στα μελλοντικά κράτη μέλη και στα Δυτικά Βαλκάνια.

Εμπεριστατωμένες μελέτες για τις υποψήφιες χώρες - Συνοπτική έκθεση (Candidate countries monographs - Summary report)

Συνοπτική έκθεση σχετικά με τη σύνθεση της διαδικασίας εμπεριστατωμένων μελετών που εκπονήθηκαν από το ΕΙΕΕ κατόπιν αίτησης της ΓΔ Απασχόληση και Κοινωνικές Υποθέσεις ως συνεισφορά στην παρακολούθηση του εγγράφου κοινής αξιολόγησης για τις προτεραιότητες στον τομέα της απασχόλησης. Παρέχει ενημερωμένες πληροφορίες σχετικά με την ανάπτυξη των συστημάτων και των δομών επαγγελματικής εκπαίδευσης και κατάρτισης, καθώς και σχετικά με τις δημόσιες και ιδιωτικές υπηρεσίες απασχόλησης στις υποψήφιες χώρες. Η ανάλυση πραγματοποιείται σε σχέση με τις προτεραιότητες για τη διά βίου μάθηση που έχει θέσει η Ευρωπαϊκή Ένωση.

Οι προκλήσεις της διά βίου μάθησης - Έκθεση σεμιναρίου για την Ανατολική Ευρώπη και την Κεντρική Ασία (The challenges of lifelong learning - Report of a seminar involving Eastern Europe and Central Asia)

Αποτελέσματα ενός διεθνούς σεμιναρίου που πραγματοποιήθηκε στο Nykφping (Σουηδία) τον Φεβρουάριο του 2002, όπου συζητήθηκαν οι εννοιολογικές πτυχές της διά βίου μάθησης στην Ανατολική Ευρώπη και την Κεντρική Ασία. Η έκθεση έχει ως στόχο να παρουσιάσει και να εξηγήσει την έννοια της διά βίου μάθησης σε εμπειρογνώμονες από τους τομείς της εκπαίδευσης, της κατάρτισης και της αγοράς εργασίας καθώς και να εξηγήσει την τρέχουσα κατάσταση και τη συνάφεια των θεμάτων αυτών στις συγκεκριμένες χώρες.

Καινοτόμες πρακτικές για την κατάρτιση εκπαιδευτών και εκπαιδευτικών - Μαγκρέμπ (Innovative practices in trainer and teacher training - Maghreb) (έκδοση στη γαλλική γλώσσα)

Στρατηγικές συστάσεις για την κατάρτιση εκπαιδευτών και εκπαιδευτικών στην περιοχή του Μαγκρέμπ.

Γενική επισκόπηση της επαγγελματικής εκπαίδευσης και κατάρτισης και της συνάφειάς της με την αγορά εργασίας - Περιοχή της Μεσογείου (Overview of vocational education and training and its relevance to the labour market - Mediterranean region)

Σειρά εκθέσεων που εκπόνησε το ΕΙΕΕ κατόπιν αιτήματος της Ευρωπαϊκής Επιτροπής, όπου περιγράφεται η κατάσταση των συστημάτων επαγγελματικής εκπαίδευσης και κατάρτισης στις χώρες της περιοχής της Μεσογείου. Στόχος των εκθέσεων αυτών είναι όχι μόνο να παράσχουν μία πλήρη επισκόπηση του εθνικού συστήματος επαγγελματικής εκπαίδευσης και κατάρτισης, αλλά και να καταδείξουν τις βασικές προκλήσεις που αφορούν τα συστήματα αυτά στο πλαίσιο μίας ευρύτερης στρατηγικής κοινωνικοοικονομικής ανάπτυξης. Επίσης αναλύουν τις συνδέσεις των συστημάτων επαγγελματικής εκπαίδευσης και κατάρτισης με την αγορά εργασίας και την ανάπτυξη των δεξιοτήτων του εργατικού δυναμικού.

Επαγγελματική εκπαίδευση και κατάρτιση κατά του κοινωνικού αποκλεισμού (Vocational education and training against social exclusion)

Αυτή η σειρά μελετών που πραγματοποιήθηκαν στις χώρες της Κεντρικής και Ανατολικής Ευρώπης επιχειρεί να ευαισθητοποιήσει τις εθνικές αρχές όσον αφορά το γεγονός ότι η επαγγελματική εκπαίδευση και κατάρτιση αποτελεί ένα τρόπο καταπολέμησης του κοινωνικού αποκλεισμού. Στο πλαίσιο των εν λόγω μελετών συγκεντρώνονται και αναλύονται τα ποιοτικά και ποσοτικά χαρακτηριστικά των ομάδων που πλήττονται από τον κοινωνικό αποκλεισμό με στόχο: i) να αξιολογηθούν οι επιπτώσεις της μακροοικονομικής ανάπτυξης στον κοινωνικό αποκλεισμό και τη φτώχεια, ii) να προσδιοριστούν οι ομάδες που παρουσιάζουν μακροχρόνιους και αναδυόμενους κινδύνους κοινωνικού αποκλεισμού και φτώχειας, iii) να αξιολογηθούν υφιστάμενες πολιτικές, καθώς και προγράμματα κοινωνικής υποστήριξης και προγράμματα για την αγορά εργασίας που έχουν ως στόχο την υποστήριξη αυτών των ομάδων κινδύνου, και iv) να καταρτιστούν προτάσεις πιλοτικών σχεδίων για την επανένταξη των ομάδων-στόχων.

Το ανθρώπινο δυναμικό στο πλαίσιο της περιφερειακής ανάπτυξης - έρευνα σχετικά με τις δεξιότητες που απαιτούνται στις επιχειρήσεις (Human resources in the context of regional development - company skills survey)

Στόχος του σχεδίου που συζητείται σε αυτή τη σειρά εκθέσεων είναι: η παροχή υποστήριξης προς τα εθνικά παρατηρητήρια και τους περιφερειακούς εκπροσώπους στις χώρες της Κεντρικής και Ανατολικής Ευρώπης ώστε να πραγματοποιήσουν μία ενδελεχή ποιοτική αξιολόγηση των αναδυόμενων αναγκών δεξιοτήτων στις μικρομεσαίες επιχειρήσεις της περιφέρειας από την πλευρά της ζήτησης. να εξετάσουν τις προοπτικές της ζήτησης στο πλαίσιο της τοπικής υποδομής προσφοράς. και να προετοιμάσουν το πλαίσιο για την ανάπτυξη στρατηγικών παρέμβασης. Η διαδικασία αυτή κάλυψε εταιρείες σε ποικίλους τομείς σε πέντε διαφορετικές περιφέρειες της Τσεχικής Δημοκρατίας, της Εσθονίας, της Ουγγαρίας, της Λιθουανίας και της Πολωνίας σε οικονομίες που βρίσκονται σε διαφορετικά στάδια της διαδικασίας μετάβασης.

Πακέτο εργαλείων για στελέχη επιχειρήσεων για την αξιολόγηση των αναγκών κατάρτισης και τον σχεδιασμό προγραμμάτων (A management tool kit on training needs assessment and programme design)

Ως μία ολοκληρωμένη πηγή για την ανάπτυξη στελεχών επιχειρήσεων σε χώρες που βρίσκονται σε διαδικασία μετάβασης, αυτό το πακέτο εργαλείων για την αξιολόγηση των αναγκών κατάρτισης και για τον σχεδιασμό προγραμμάτων είναι αποτέλεσμα ενός σχεδίου που υλοποίησε το ΕΙΕΕ στην Ουκρανία, το Καζακστάν και την Κιργιζία, και στο οποίο συμμετείχαν φορείς παροχής κατάρτισης και εταιρείες. Αυτό το πακέτο εργαλείων για στελέχη επιχειρήσεων αποτελεί ένα μέσο σχεδιασμού, το οποίο προορίζεται για στελέχη εταιρειών, εκπαιδευτές και συμβούλους, με σκοπό την υποστήριξή τους κατά τον σχεδιασμό και την εφαρμογή ενδοεπιχειρησιακών προγραμμάτων ανάπτυξης στελεχών επιχειρήσεων και ευρύτερων προγραμμάτων διαχείρισης ανθρώπινου δυναμικού. Το εν λόγω πακέτο εργαλείων αναπτύχθηκε με σκοπό να χρησιμοποιηθεί σε οικονομίες σε διαδικασία μετάβασης ή σε αναπτυσσόμενες οικονομίες και, ειδικότερα, για επιχειρήσεις που δραστηριοποιούνται στα νέα ανεξάρτητα κράτη.

Έκθεση για τη διαχείριση της ΕΕΚ - ΝΑΚ (VET management report - NIS) (ενότητες 1 και 2)

Εγχειρίδιο σχετικά με τη διαχείριση σχολών επαγγελματικής εκπαίδευσης και κατάρτισης, το οποίο απευθύνεται σε διαχειριστές στον τομέα της ΕΕΚ, αξιωματούχους υπουργείων, περιφερειακές αρχές και εμπειρογνώμονες που δραστηριοποιούνται στον τομέα του σχεδιασμού και της διαχείρισης συστημάτων επαγγελματικής εκπαίδευσης και κατάρτισης στην Ανατολική Ευρώπη και την Κεντρική Ασία. Ο πρώτος τόμος περιγράφει τα κύρια χαρακτηριστικά της επαγγελματικής εκπαίδευσης και κατάρτισης ως αντικειμένου της διαχείρισης. Εξετάζει θέματα όπως η παραγωγή υπηρεσιών στον τομέα της ΕΕΚ, η ΕΕΚ ως πτυχή της διακυβέρνησης του κράτους, η ΕΕΚ στο πλαίσιο της οικονομίας της αγοράς, και ο εκσυγχρονισμός των μεθόδων διαχείρισης και των οργανωτικών δομών στον τομέα της ΕΕΚ. Ο δεύτερος τόμος παρουσιάζει τα βασικά στάδια σχεδιασμού στον τομέα της ΕΕΚ, από την οργανωτική προετοιμασία και την προγνωστική ανάλυση έως την παρακολούθηση και αξιολόγηση και πώς αυτό οδηγεί σε ένα νέο κύκλο σχεδιασμού. Τα εκπαιδευτικά στοιχεία καλύπτουν ζητήματα όπως ο τρόπος οργάνωσης της διαδικασίας σχεδιασμού, η αξιολόγηση της κατάστασης και οι προβλέψεις. Οι δύο τόμοι είναι γραμμένοι στα ρωσικά, ενώ παρέχεται μία σύνοψη στην αγγλική γλώσσα.

Τεχνικά δελτία για την Κεντρική και Ανατολική Ευρώπη (Factsheets central and eastern Europe)

Μία σειρά τεχνικών δελτίων, τα οποία παρέχουν βασικές πληροφορίες σχετικά με την επαγγελματική εκπαίδευση και κατάρτιση στην Κεντρική και Ανατολική Ευρώπη.

Εθνικές εκθέσεις του εθνικού παρατηρητηρίου (Υποψήφιες χώρες, Δυτικά Βαλκάνια, Ανατολική Ευρώπη και Κεντρική Ασία) (National observatory country reports (Candidate countries, Western Balkans, Eastern Europe and Central Asia)

Μία σειρά εκθέσεων που εκπόνησαν τα εθνικά παρατηρητήρια. Οι εκθέσεις συντάχθηκαν σύμφωνα με τη δομή που έχει καθιερώσει το ΕΙΕΕ και περιείχαν λεπτομερείς πληροφορίες σχετικά με τα συστήματα επαγγελματικής εκπαίδευσης και κατάρτισης σε κάθε χώρα.

ΠΑΡΑΡΤΗΜΑ 9: Κατάλογος κωδικών χωρών

>ΘΕΣΗ ΠIΝΑΚΑ>